Berapakah Anggaran Jumlah Manusia Yang Pernah Hidup di Muka Bumi?

Menganggarkan jumlah manusia yang pernah hidup di bumi merupakan satu perkara yang sukar. Kita perlu mengambil kira dua faktor penting iaitu tempoh masa manusia hidup di bumi dengan purata saiz populasi manusia mengikut zaman mereka hidup.

Untuk mendapatkan tempoh masa manusia wujud merupakan sesuatu yang sangat sukar. Ini kerana masih banyak perkara yang belum kita ketahui secara jelas tentang keturunan manusia sejak era manusia purba yang kita gelarkan hominid, sehinggalah tiba zaman kita yang dianggarkan sudah berlaku sejak berjuta-juta tahun lamanya.

Bagaimanapun, penyelidikan yang dilakukan perlu mewujudkan satu garis masa bagi mengenal pasti bila tempoh yang sesuai dianggap sebagai permulaan kepada bermulanya perkiraan anggaran populasi manusia.

Atas sebab itulah Population Reference Bureau (PRB), sebuah firma yang bertanggungjawab membangunkan penyelidikan terhadap populasi manusia meletakkan era permulaan homo sapiens - dianggarkan pada tahun 50,000BCE sebagai garis permulaan bagi membantu kita meramal jumlah keseluruhan manusia yang pernah hidup di atas muka bumi.

Kajian PRB yang telah dilakukan beberapa kali, dengan kali pertama dilakukan pada tahun 1995 cuba menjawab persoalan yang sangat kerap kita tanyakan - berapa orang pernah hidup dan meninggal dunia sepanjang wujudnya tamadun manusia?

Dengan mengambil standard daripada United Nations Determinants and Consequences of Population Trends, tamadun manusia ketika ini diramalkan bermula pada tahun 50,000BCE. Sekitar tahun 8,000BCE di mana aktiviti pertanian sangat rancak dijalankan, PRB menganggarkan jumlah populasi bumi ketika itu berada pada tahap 5 juta orang.

8,000 tahun berikutnya ketika bermulanya kalendar moden pada tahun pertama, populasi manusia dianggarkan berada pada tahap 300 juta, dengan peningkatan populasi pada kadar 0.051 peratus sahaja setiap tahun - selama 8 ribu tahun.

Harus diingatkan ini hanyalah satu anggaran. PRB melaporkan agak sukar untuk meramalkan jumlah populasi bumi pada tempoh ini disebabkan oleh masalah kekurangan bekalan makanan, wabak yang melanda haiwan ternakan, permusuhan di kalangan manusia sendiri serta perubahan cuaca dan iklim.

Kadar jangka hayat orang ramai ketika itu juga sangat pendek, secara puratanya pada tahap 10 ke 12 tahun sahaja, terlalu rendah namun dibantu oleh kadar kelahiran yang sangat tinggi yang mengekalkan kesinambungan tamadun manusia pada kadar 82 kelahiran untuk setiap 1,000 orang.

Kenapa kadar jangka hayat purata terlalu rendah ketika itu? Ini kerana kes-kes kematian semasa kelahiran melibatkan bayi terlalu tinggi. Dianggarkan untuk setiap 1,000 kelahiran 500 daripadanya meninggal dunia semasa kecil dan itu hanyalah anggaran kasar.

Dalam zaman moden, PRB menganggarkan pada tarikh permulaan kalendar baru tahun pertama - wujud 300 juta orang manusia yang hidup. Bagaimanapun, kajian yang dijalankan oleh orang Rom pada zaman tersebut melaporkan angka yang jauh lebih rendah, sekitar 45 juta orang pada rekod tahun 14AD.

Angka ini meningkat sedikit dalam tempoh 1600 tahun, apabila populasi manusia dianggarkan berada pada tahap 500 juta pada tahun 1650. Kenaikan populasi yang rendah ini dipercayai disebabkan oleh kes-kes kematian yang berlaku secara besar-besaran melibatkan beberapa negara Asia dan Eropah.

Jumlah populasi manusia dianggarkan mencecah jumlah 1 billion kali pertama pada abad ke 19 dan terus meningkat dengan mendadak ke tahap 7.5 billion yang kita nampak sekarang. Semua ini dibantu oleh kemudahan kesihatan yang lebih baik, memanjangkan jangka hayat purata kita serta kejayaan mengurangkan kes-kes kematian bayi semasa baru lahir.

Dengan mengekalkan kadar jangka hayat serta kadar kelahiran yang ada sekarang, tanpa mengambil kira faktor-faktor luar seperti bencana dan sebagainya - jumlah populasi manusia di bumi dianggarkan akan mencecah 8.5 billion pada tahun 2030 dam 9.8 billion orang pada tahun 2050.

Harus diperjelaskan bahawa kadar kelahiran populasi manusia semakin menurun bermula pada awal abad ke 20, bermula dengan 40 kelahiran baru untuk setiap 1,000 orang sebelum jatuh ke 19 kelahiran baru untuk 1,000 orang pada tahun 2017. Ini adalah penyebab utama kenapa diramalkan jumlah populasi manusia akan berkembang pada tahap lebih perlahan dalam tempoh 30 tahun akan datang.

Untuk menganggarkan jumlah populasi manusia sejak bermulanya zaman homo sapiens, beberapa perkara yang tidak kita ketahui secara tepat perlu digantikan dengan andaian.

Antara perkara yang perlu diandaikan adalah pola perkembangan populasi yang sudah pastinya tidak sekata. Jadi PRB terpaksa menggunakan kadar perkembangan sekata dan penurunan kadar kelahiran juga sekata dalam mendapatkan anggaran.

Dengan mengambil kira semua faktor yang ada, dianggarkan seramai 108.4 billion manusia pernah bernafas di muka bumi ini secara keseluruhannya dan jumlah kita ketika ini, merangkumi hanya 6.9% daripada jumlah keseluruhan populasi yang dilaporkan.

1. Spesis manusia bermula lebih 50,000 tahun dahulu dengan dua orang, dipercayai Adam dan pasangannya.

2. Angka ini tidak mengambil kira apa yang berlaku semasa banjir besar yang melanda bumi sehingga menurunkan jumlah populasi manusia.


Ini Bukti Hang Tuah Wujud Dan Bukan Sekadar Mitos

"Takkan Melayu hilang di dunia". Ini adalah kata-kata hikmat terkenal ucapan pahlawan legenda Melayu, Hang Tuah.  Hang Tuah adalah seorang pahlawan yang tinggal di Melaka semasa zaman pemerintahan Sultan Mansur Shah pada abad ke-15.

Dia dikatakan yang paling handal berlawan dari kalangan laksamana dan dianggap sebagai mahaguru silat paling hebat dalam sejarah Melayu.

Hang Tuah sangat disanjungi atas kehebatan dan ketaatannya. Walau bagaimanapun, terdapat pihak yang mendakwa bahawa kisah tentang Hang Tuah hanyalah satu mitos dan rekaan semata-mata.

Pendapat ini disangkal selepas penemuan baru yang membuktikan bahawa Hang Tuah benar-benar wujud.

Kajian yang diterbitkan oleh Universiti Putra Malaysia (UPM) mendakwa telah berjaya memperincikan lagi tentang pengakhiran kehidupan pahlawan Melayu ini, yang mana selama ini dikatakan meninggal dunia di rumahnya di Melaka.

Professor Emeritus Dr Hashim Musa, Felo Kanan Fakulti Bahasa dan Komunikasi Moden UPM yang mengetuai pasukan penyelidikan ini memberitahu bahawa Hang Tuah mungkin telah berhijrah ke Temasuk yang kini dikenali sebagai Singapura.

Dia kemudiannya dikatakan berhijrah ke Riau di Palembang, Indonesia ketika berusia 80 tahun dan tinggal di sana sehingga ke nafas terakhirnya.

Selain itu, kisah-kisah sejarah yang diceritakan oleh penduduk Riau menyokong penemuan ini di mana mereka menemukan pusara Hang Tuah di sana.

Pasukan penyelidik UPM juga telah melakukan ujian DNA ke atas mayat yang ditemui di kubur itu dengan individu-individu yang dikatakan dari keturunan Hang Tuah.

Jika benar bahawa Hang Tuah sebenarnya meninggal dunia dan dikebumikan di Palembang, maka pusaranya di Tanjung Keling, Melaka boleh dianggap sebagai tidak lebih dari tugu memperingati Hang Tuah.

Malah, penyelidikan ke atas sejarah Hang Tuah ini juga membuatkan mereka percaya bahawa pahlawan berani ini pernah mengembara jauh sehingga ke Okinawa, Jepun.

Pada tahun 2002, sebilah keris kuno telah ditemui di kawasan Kuil Engakuji, berhampiran dengan Istana Shurijo abad ke-15, yang mana mungkin membongkar hubungan dunia Melayu dengan pulau-pulau barat daya Jepun ini.

Ketika proses membaik pulih Kuil Engakuji yang telah rosak akibat perang, pekerja pembinaan terjumpa bekas porselin di tapak upacara keagamaan kuil itu.

Penggalian arkeologi kemudian menemui sembilan lagi barangan lain, termasuklah sebilah keris yang mana merupakan objek yang sangat asing di Jepun.

Ahli sejarah percaya bahawa keris ini mungkin berasal dari Melaka atau Jawa kerana Okinawa dan pulau sekitarnya di bawah Kerajaan lama Ryukyu mempunyai hubungan diplomatik dan perdagangan dengan bandar-bandar dan pelabuhan purba di Asia, termasuk Melaka, sebelum ia menjadi sebahagian daripada Jepun pada tahun 1879.

Profesor Dr. Kurayoshi Takara, sejarawan dari University of The Ryukyu berkata beliau secara peribadinya percaya bahawa keris itu mungkin berasal dari Melaka kerana Kerajaan Ryukyu telah mula berdagang dengan Melaka pada abad ke-15

Dr Hashim Musa dan pasukannya telah melawat Okinawa pada tahun 2015 untuk memeriksa keris dikatakan milik Hang Tuah ini.

Selain itu, lawatan tersebut juga memeriksa 19 surat yang berada di bawah pemilikan Kerajaan Ryukyu. Surat merupakan cara komunikasi antara Kesultanan Melayu Melaka dan pemerintah Okinawa, yang merupakan jajahan Cina pada ketika itu.

3 daripada 19 surat yang diperiksa itu, didakwa telah ditulis dan ditandatangani oleh Hang Tuah.

Berikutan ini, Ismail Mohamed Yaacob yang merupakan keturunan Hang Tuah mengatakan bahawa penemuan ini membuktikan bahawa kewujudan nenek moyangnya adalah satu fakta dan bukannya mitos.

Lebih terperinci, pasukan penyelidik ini mengenal pasti bahawa tarikh kelahiran Hang Tuah adalah pada tahun 1431.

Dengan ini, kewujudan Hang Tuah disahkan melalui kajian pemerhatian dan pengalaman buat pertama kali menggunakan sumber serta artifak luar negara.

Kajian ini lebih kuat dan menyeluruh berbanding yang dilakukan sebelum ini yang mana hanya berdasarkan nukilan tempatan seperti melalui tulisan manuskrip Hikayat Hang Tuah.

Juga terdapat teori yang mengatakan pelukis Renaissance terkenal, Leonardo da Vinci mungkin pernah bertemu dengan Hang Tuah di antara tahun 1503 dan 1506.

Kemungkinan ini ditemui oleh para penyelidik melalui susunan tulisan dan lukisan Leonarda da Vinci iaitu The Notebooks of Leonardo da Vinci.

Mereka meneliti naskhah-naskhah tersebut dan cuba untuk menentukan siapa sebenarnya bangsawan Melaka yang disebutkan oleh da Vinci.

Dalam nota tersebut, da Vinci menulis, "Aku melukis sebuah kenderaan selepas bertemu dengan bangsawan Melaka". Namun, perkataan selepas itu tidak jelas.

Jika dilihatkan berdasarkan zaman, terdapat kemungkinan kedua-dua tokoh ini untuk bertemu kerana hidup pada masa yang sama di mana da Vinci lahir pada tahun 1452 manakala Hang Tuah lahir 21 tahun lebih awal iaitu pada tahun 1431.

Waktu dan tempat pertemuan antara da Vinci dan Hang Tuah yang tepat masih belum pasti, tetapi kedua-dua mereka berada di puncak reputasi mereka pada ketika itu.


Kisah Nahas Pesawat Terburuk Dalam Sejarah - 123 Japan Airlines

Teknologi penerbangan telah berkembang dengan pesat sejak permulaan abad ke-20. Pesawat pada zaman sekarang pula sering diselia dengan baik dan sangat selamat untuk digunakan.

Perjalanan melalui penerbangan dianggap lebih selamat daripada sebarang jenis perjalanan di atas tanah. Ini kerana bilangan kenderaan darat yang terlalu banyak, meningkatkan risiko yang lebih tinggi untuk berlaku sebarang kecelakaan yang boleh membawa kepada kemalangan maut.

Walau bagaimanapun, ia tidak bermaksud kemalangan pesawat tidak berlaku sama sekali. Apabila berlakunya kemalangan melibatkan pesawat, ia biasanya mengorbankan banyak nyawa.

Antara kemalangan yang tidak dapat dilupakan melibatkan Japan Airlines Pesawat 123 yang terhempas pada tahun 1985. Kemalangan itu dikenali sebagai kemalangan pesawat tunggal yang paling dahsyat dalam sejarah. 505 orang penumpang dan 15 anak kapal telah terkorban dalam tragedi malang itu.

Pada 12 Ogos 1985, pesawat jenis Boeing 747SR milik Japan Airlines itu berlepas dari Lapangan Terbang Haneda di Tokyo ke destinasinya di Lapangan Terbang Antarabangsa Osaka. Kira-kira selepas 12 minit penerbangan yang lancar, Pesawat 123 itu tiba-tiba mengalami letupan yang teruk sehingga memusnahkan penstabil pesawat dan memecahkan sebahagian ekor pesawat.

Tekanan udara dalam kabin pesawat itu menjadi tinggi sehingga menyebabkan penumpang terpaksa memakai topeng oksigen kecemasan. Tambahan pula, penyahmampatan telah menyebabkan juruterbang hilang sepenuhnya kawalan hidraulik pesawat.

Ini menyebabkan pesawat itu berputar dengan laju dan kemudian terhempas pula secara kuat di dua rabung Gunung Takamagahara, Wilayah Gunma, yang terletak kira-kira 100 kilometer dari Tokyo.

Siasatan rasmi telah menunjukkan bahawa Kapten Masami Takahama, juruterbang Pesawat 123 berjaya mengawal pesawat itu selama 32 minit selepas mengalami masalah. Ramai pakar penerbangan telah melakonkan semula kemalangan itu melalui simulator penerbangan tetapi tiada seorang pun daripada mereka yang berjaya mengawal pesawat itu di udara melebihi tempoh 12 minit selepas berlakunya kerosakan hidraulik.

Walaupun keadaan yang berlaku terhadap Pesawat 123 agak esktrem, ia membuktikan bahawa para juruterbang masih lagi mempunyai harapan dan mereka telah mencuba dengan sedaya upaya untuk menyelamatkan para penumpang yang dibawa. Ajaibnya, empat orang penumpang wanita telah terselamat daripada bencana buruk itu.

Mangsa yang terselamat ialah Yumi Ochiai, pramugari berusia 26 tahun, Keiko Kawakami, seorang remaja berusia 12 tahun pasangan ibu dan anak iaitu Hiroki Yoshizaki dan Mikiko Yoshizaki. Mereka semua duduk di barisan kiri di bahagian belakang pesawat. Bahagian itu merupakan satu-satunya bahagian pesawat yang masih utuh ketika terhempas.

Walau bagaimanapun, Keiko Kawakami yang berusia 12 tahun itu ditemui di bawah serpihan yang bertaburan di kawasan pesawat itu terhempas. Dia tercampak dari tempat duduknya ketika pesawat terhempat dan mendarat di timbunan semak berdekatan.

Keiko mengalami kecederaan yang agak teruk dan terpaksa dirawat di hospital selama tiga bulan. Dia pulih sepenuhnya dan meneruskan kehidupannya walaupun segalanya telah berubah akibat kedua-dua ibu bapanya dan adik perempuannya terbunuh dalam kemalangan itu.

Satu siasatan telah mendedahkan bahawa punca utama berlakunya tragedi itu adalah akibat salah satu daripada pengimbang pesawat itu telah diperbaiki secara tidak sempurna tujuh tahun sebelum kejadian.

Walaupun demikian, syarikat Japan Airlines tidak pernah mengaku bertanggungjawab ke atas kemalangan Pesawat 123 itu tetapi membayar pampasan sebanyak RM 313.9 juta kepada keluarga mangsa. Namun, presiden syarikat penerbangan Japan Airlines ketika itu, Yasumoto Takagi, telah meletakkan jawatan.

Selama berbulan-bulan selepas tragedi itu, penggunaan pesawat domestik menunjukkan penurunan sebanyak 25%. Ramai juga pengguna yang bertukar kepada All Nippon Airways sebagai salah satu pilihan yang lebih selamat.

Manakala pengurus penyelenggaraan, Hiroo Tominaga, dan seorang jurutera, Susumu Tajima, yang telah memberi kebenaran pesawat itu untuk beroperasi telah membunuh diri akibat rasa bersalah yang melampau. Tominaga telah ditemui mati akibat pendarahan akibat tikaman pisau yang dilakukannya sendiri manakala Tajima pula telah meminum racun rumpai.

Untuk mengelakkan memori buruk mengenai tragedi itu, Japan Airlines tidak lagi menggunakan nama "Pesawat 123" untuk penerbangan dari Tokyo ke Osaka sebaliknya menukar kepada "Pesawat 127". Mereka juga menghentikan penggunaan pesawat Boeing 747 kepada Boeing 767 dan 777.


Ini Statistik Dan Definisi Umur Belia Berdasarkan Negara Seluruh Dunia

Belia adalah tempoh hidup ketika seseorang masih muda dan biasanya bermaksud masa antara masa kanak-kanak dan dewasa iaitu kematangan.

Takrifan julat usia bagi belia adalah berbeza-beza, kerana belia tidak ditakrifkan secara kronologi sebagai peringkat yang boleh terikat kepada lingkungan usia tertentu.

Untuk kegunaan tertentu, seperti statistik pekerjaan, istilah ini juga kadang-kadang merujuk kepada individu dari umur 14 hingga 21.

Walau bagaimanapun, istilah "remaja" merujuk kepada julat usia tertentu semasa tempoh perkembangan tertentu dalam kehidupan seseorang, tidak seperti "belia" yang merupakan kategori yang terbina secara sosial.

Pertubuhan Bangsa-Bangsa Bersatu mendefinisikan belia sebagai individu berumur antara 15 dan 24 tahun.

PBB juga mengakui bahawa hal ini berbeza-beza tanpa menjejaskan kumpulan usia lain yang disenaraikan oleh negara anggota seperti di antara usia 18 hingga 30 tahun.

Di samping berusaha untuk mengenakan beberapa keseragaman terhadap pendekatan statistik, PBB sendiri menyedari percanggahan antara pendekatan dalam undang-undangnya sendiri

Oleh itu di bawah definisi 15-24 (yang diperkenalkan pada tahun 1981) kanak-kanak ditakrifkan sebagai mereka yang berumur di bawah 14 tahun manakala di bawah Konvensyen Hak Kanak-kanak 1979, mereka yang berumur di bawah 18 tahun dianggap sebagai kanak-kanak.

PBB juga menyatakan mereka menyedari bahawa terdapat beberapa definisi bagi belia dalam entiti PBB seperti Youth Habitat 15-32 dan Piagam Pemuda Afrika 15-35.

Di kebanyakan sub-Sahara Afrika, istilah "belia" dikaitkan dengan lelaki dari 15 hingga 30 atau 35 tahun.

Belia di Nigeria termasuk semua anggota Republik Persekutuan Nigeria berumur 18 hingga 35 tahun.

Ramai kanak-kanak perempuan Afrika mengalami "belia" sebagai tempoh singkat antara permulaan baligh dan perkahwinan serta tempoh keibuan.

Tetapi di bandar, wanita miskin sering dianggap beliah untuk tempoh yang lebih lama, walaupun mereka melahirkan anak di luar perkahwinan.

Berbeza dengan budaya, pembinaan jantina belia di Amerika Latin dan Asia Tenggara berbeza dari sub-Sahara Afrika.

Di Vietnam, pengertian yang meluas tentang belia adalah pembinaan sosiopolitik bagi kedua-dua jantina antara umur 15 dan 35 tahun.

Di Brazil, istilah belia merujuk kepada orang yang berumur antara 15 hingga 29 tahun. Julat usia ini mencerminkan pengaruh oleh undang-undang Brazil terhadap organisasi antarabangsa seperti Pertubuhan Kesihatan Sedunia (WHO).

Ia juga dibentuk oleh tanggapan remaja yang telah memasuki kehidupan seharian di Brazil melalui wacana mengenai hak kanak-kanak.

Pertubuhan antara kerajaan iaitu Pertubuhan Kerjasama Ekonomi dan Pembangunan mendefinisikan belia sebagai individu di antara 15 dan 29 tahun.

Umur mengundi adalah umur minimum yang ditetapkan oleh undang-undang yang perlu dicapai seseorang untuk mengundi dalam pilihan raya umum.

Biasanya, usia ditetapkan pada 18 tahun. Walau bagaimanapun, terdapat negara yang menetapkan usia serendah 16 dan setinggi 21.

Kajian menunjukkan bahawa 21% daripada semua individu berusia 18 tahun mempunyai pengalaman mengundi.

Ini adalah hak yang penting kerana dengan mengundi mereka dapat menyokong politik yang dipilih sendiri dan bukan hanya oleh orang-orang dari generasi yang lebih tua.

Usia persetujuan adalah umur di mana seseorang dianggap sebagai layak secara sah untuk bersetuju terhadap perbuatan seksual.

Aspek yang membezakan umur undang-undang persetujuan jika hubungan seks dilakukan, maka individu di bawah usia minimum dianggap sebagai mangsa dan pasangan seksual tersebut dianggap sebagai pesalah.

Usia memandu adalah umur di mana seseorang boleh memohon lesen memandu.

Negara-negara yang mempunyai umur memandu terendah iaitu di bawah 17 tahun dan ke bawah adalah Australia, Kanada, El Salvador, Iceland, Israel, Estonia, Macedonia, Malaysia, New Zealand, Norway, Filipina, Rusia, Arab Saudi, Slovenia, Sweden, United Kingdom (tanah besar) dan Amerika Syarikat.

Wilayah di Kanada iaitu Alberta dan beberapa negeri A.S. membenarkan beliau semuda 14 tahun untuk memandu.

Niger mempunyai umur memandu minimum paling tinggi iaitu 23 tahun.

Umur sah bekerja adalah umur minimum yang dikehendaki oleh undang-undang yang membolehkan seseorang itu bekerja, di setiap negara atau bidang kuasa.

Umur majoriti seperti yang diiktiraf atau diisytiharkan dalam undang-undang di kebanyakan negara telah ditetapkan pada usia 18 tahun.

Beberapa jenis kerja buruh biasanya dilarang walaupun bagi orang-orang di atas usia pekerja, jika mereka belum mencapai umur majoriti.

Aktiviti-aktiviti yang berbahaya, berbahaya kepada kesihatan atau yang boleh menjejaskan moral anak-anak bawah umur jatuh ke dalam kategori ini.

Hanya terdapat 3 buah negara di dunia sahaja yang mana golongan belia dengan usia maksimum mencecah 40 tahun iaitu Malaysia, Brunei dan Nepal.

Kebanyakan negara lain menetapkan usia maksimum bagi belia sekitar 30 dan 35 tahun. Korea Selatan adalah negara dengan usia minimum belia terendah iaitu 9 tahun.

Berikut adalah julat usia bagi golongan belia untuk negara-negara di seluruh dunia:

"Youth Bulge" atau kebanjiran golongan beliau adalah satu fenomena yang biasa berlaku di banyak negara sedang membangun dan khususnya, di negara yang paling kurang maju.

Ia sering disebabkan oleh tahap perkembangan di mana sebuah negara mencapai kejayaan dalam mengurangkan kematian bayi tetapi ibu masih mempunyai kadar kesuburan yang tinggi.

Hasilnya ialah sebahagian besar penduduk terdiri daripada kanak-kanak dan orang dewasa muda, dan anak-anak hari ini adalah orang dewasa muda hari esok.

Dengan seramai 356 juta penduduk yang berusia antara 10 dan 24 tahun, India mempunyai penduduk belia terbesar di dunia walaupun mempunyai penduduk yang lebih rendah berbanding China.

India dijangka mempunyai 34.33% bahagian belia dalam jumlah penduduk dunia menjelang 2020.

Ia diikuti oleh China dengan 269 juta populasi beliau, Indonesia dengan 67 juta, Amerika Syarikat dengan 65 juta dan Pakistan dengan 59 juta orang.

Di negara yang mengalami kebanjiran golongan belia, ketika orang dewasa muda memasuki usia kerja, nisbah kebergantungan negara (nisbah populasi usia tidak bekerja kepada populasi usia bekerja), akan menurun.

Sekiranya peningkatan dalam bilangan individu umur bekerja boleh digunakan sepenuhnya dalam aktiviti produktif dan perkara-perkara lain kekal sama, maka hasilnya adalah tahap pendapatan purata per kapita harus meningkat.

Walau bagaimanapun, jika sekumpulan besar orang muda tidak dapat mencari pekerjaan dan memperoleh pendapatan yang memuaskan, kebanjiran belia akan menjadi bom demografi kerana sejumlah besar belia yang kecewa akan menjadi sumber yang berpotensi kepada ketidakstabilan sosial dan politik.

Oleh itu, satu ukuran asas kejayaan sesebuah negara dalam mengubah belia menjadi dividen demografik ialah kadar pengangguran belia.

Walaupun kadar pengangguran secara semulajadi lebih tinggi bagi golongan muda, memandangkan pengalaman kerja mereka yang terhad, kadar pengangguran dua digit yang dibentangkan dalam rajah di atas sangat membimbangkan.

Biasanya, kadar pengangguran belia semasa adalah lebih kurang 2 kali ganda kadar tenaga kerja umum.

Keadaan di Timur Tengah dan Afrika Utara (MENA) dan di negara-negara Eropah serta Asia Tengah sangat merisaukan di mana pengangguran belia berada di tahap 20% atau lebih tinggi.

Malah, ketidakformalan adalah lebih lazim di kalangan belia di MENA. Jadi, walaupung bagi mereka yang bekerja mungkin terdapat masalah dengan kualiti pekerjaan.

Di sebalik itu, ekonomi Asia Timur mampu memanfaatkan kebanjiran golongan belia ke dalam dividen demografik. Sebagai contoh, seperti yang dilakukan oleh Republik Korea.

Selama 40 tahun yang lalu, nisbah kebergantungan menurun secara mendadak di Korea seperti dalam rajah di atas.

Di samping pertumbuhan KDNK dramatik dan kenaikan pesat dalam gaji purata, pengangguran belia telah berada di bawah 12% dan seringkali berada pada tahap digit tunggal dalam beberapa tahun kebelakangan ini.

Perkara yang sama juga berlaku di China di mana nisbah ketergantungannya mengikuti corak yang sama dengan Korea.

Sejak memulakan reformasi ekonomi sejak akhir tahun 1970, China telah menjana berjuta-juta pekerjaan baru dan dalam masa yang sama memindahkan pekerja muda dari aktiviti pertanian berproduktiviti rendah kepada pembuatan berproduktiviti lebih tinggi.

Semua ini dilakukan tanpa mengalami pengangguran yang tinggi di kalangan tenaga pekerja muda.

Dalam dekad kebelakangan ini, negara-negara di Afrika Utara juga mengalami penurunan dramatik dalam nisbah kebergantungan.

Walau bagaimanapun, seperti yang kita lihat di atas, pengangguran belia menjadi satu masalah yang sangat teruk.


Diskusi Konteks Lirik "73 Pintu, 73 Jalan" Dan Hadis 73 Golongan

Salah sebuah lagu yang cukup popular di kalangan masyarakat kita adalah lagu berjudul 'Tanya Sama Itu Hud-Hud' nyanyian komposer dan penyanyi terkenal Dato' M. Nasir.

Lirik lagu itu mempunyai banyak makna yang tersirat yang setiap masa berjaya menimbulkan sifat ingin tahu dan pelbagai pertanyaan dalam masyarakat apa maksud sebenarnya. Salah satu bait lirik yang paling terkenal serta sering di ulang-ulang pula adalah baris di bawah;

"Tujuh puluh tiga pintu, tujuh puluh tiga jalan, yang sampai hanya satu jalan."

Sekiranya anda selama ini termenung memikirkan apa maknanya atau faham maksudnya, tetapi tidak betul-betul mendalami makna disebalik baris ayat itu - jom kita kaji.

Sebagai penulis, kami kerap memuatnaik artikel budaya pop yang membincangkan tentang filem dan muzik norma. Selain itu, Iluminasi juga kerap cuba membawa perbincangan berkenaan isu-isu agama.

Namun, jarang sekali kedua-dua perkara ini dapat diadunkan di mana budaya popular seperti sebuah lagu dapat membawa kepada perbincangan berkenaan isu-isu ilmu agama. Di situlah pada penulis terletaknya keistimewaan lagu 'Tanya Sama Itu Hud-Hud' ; mampu membuatkan kita  terhibur dan pada masa yang sama - mempersoalkan di manakah letaknya hubungan kita dengan Dia yang Maha Esa.

Ayat "tujuh puluh tiga pintu, tujuh puluh tiga jalan, yang sampai hanya satu jalan" itu sebenarnya diambil daripada hadis Rasulullah saw. yang menjadi kepercayaan umat Islam.

Ungkapan lirik itu sebenarnya merupakan satu imaginasi semula sebuah hadis sahih yang disebutkan oleh beberapa orang periwayat hadis yang dipercayai. Bagaimanapun, atas nilai artistik - M. Nasir menggunakan metafora 'pintu' dan 'jalan' bagi menggantikan istilah asal yang digunakan dalam hadis-hadis tersebut iaitu 'golongan.'

Daripada Abu Hurairah RA, bahawa Nabi SAW bersabda: Golongan Yahudi berpecah kepada 71 atau 72 golongan. Adapun golongan Nasrani pula berpecah kepada 71 atau 72 golongan juga dan umatku akan berpecah kepada 73 golongan. (Riwayat Abu Daud)

Daripada Mu’awiyah bin Abi Sufian RA, bahawa Nabi SAW bersabda: Ketahuilah sesungguhnya golongan ahli kitab sebelum daripada kamu berpecah kepada 72 atau 73 golongan. Dan golongan ini (Islam) akan berpecah kepada 73 golongan. 72 golongan akan ke neraka dan satu golongan akan ke syurga iaitu al-Jemaah.” (Riwayat Abu Daud)

Daripada Abdullah bin ‘Amr RA, bahawa Nabi SAW bersabda: “Dan akan berpecah umatku kepada 73 golongan kumpulan. Semuanya akan dimasukkan ke dalam neraka melainkan satu kumpulan sahaja. Sahabat bertanya: Wahai Rasulullah SAW, siapakah mereka? Nabi SAW menjawab: Apa yang aku berada di atasnya dan juga sahabat-sahabatku.” (Riwayat al-Tirmizi)

Daripada ‘Auf bin Malik RA, bahawa Nabi SAW bersabda: “Dan demi jiwa Muhammad berada di tangan-Nya, akan berpecah umatku kepada 73 golongan kumpulan. Satu kumpulan sahaja yang akan ke syurga dan 72 kumpulan lagi akan dimasukkan ke dalam neraka. Sahabat bertanya: Wahai Rasulullah SAW, siapakah mereka? Nabi SAW menjawab: al-Jamaah.” (Riwayat Ibn Majah)

Walaupun kami kongsikan empat, sebenarnya masih banyak lagi rekod periwayat hadis yang menyebutkan tentang perkara ini tetapi kami tak dapatlah nak kongsikan semuanya. Cari sendiri ya!

Makna hadis ini mempunyai beberapa cara membacanya yang berbeza, namun pendapat yang paling popular menganggap Rasulullah saw. sudah pun mengetahui umat baginda yakni kita orang Muslim akan berpecah kepada 73 aliran/golongan pada akhir zaman disebabkan banyak faktor dan hanya satu sahaja yang mewarisi ajaran Baginda sepenuhnya.

Bagaimanapun, membaca maksud hadis itu sedemikian rupa tidak menceritakan keseluruhan kisahnya.

Walaupun jelas disebutkan oleh Rasulullah saw. bahawa umat Islam akan berpecah kepada 73 golongan, tidak pula kita ketahui secara sahih bagaimana perpecahan itu berlaku.

Banyak pendapat ulama' menganggap umat Islam akan berpecah menjadi 73 golongan, bermula daripada wafatnya Baginda Rasulullah saw. dan proses perpecahan itu akan berlaku sedikit demi sedikit sehinggalah tiba hari kiamat di mana pada ketika itu, umat Islam boleh dilihat terbahagi kepada 73 kelompok berbeza.

Bagaimanapun, Sheikh Yusuf Qardawi serta beberapa orang ulama' lain berpendapat angka 73 itu sebenarnya tidak menandakan akan wujud 73 kelompok secara serentak pada penghujung hayat bumi, tetapi merupakan satu perubahan yang berlaku seiring dengan masa di mana akan wujud satu kumpulan yang menyeleweng, digantikan dengan kumpulan-kumpulan lain - dengan jumlah aliran yang sesat atau menyeleweng ini adalah 73 kesemuanya sepanjang zaman.

Turut wujud perbezaan pendapat berkenaan ayat hadis itu yang menyebutkan 'hanya satu golongan akan layak ke syurga', sementara selebihnya ke neraka.

Golongan ini berhujah bahawa keistimewaan orang Muslim di sisi Allah swt. sudah pun terjamin jadi amat sukar untuk diterima dengan logik akal hanya satu golongan sahaja akan ke syurga.

Mereka yang sependapat juga merasakan hadis itu tidak layak untuk dikategorikan sebagai hadis sahih - lebih layak bersifat dhaif kerana ada perbezaan kecil dalam ayat hadis tersebut seperti jumlah golongan yang disebutkan; ada hadis menyebutkan 70, bukan 73.

Bagaimanapun, majoriti ulama' mengakui hujah-hujah yang menyangkal kesahihan hadis ini tidak cukup kuat untuk menolak status sahih hadis ini, berdasarkan bukti serta latar belakang periwayat hadis yang diyakini.

Sehingga kini perbincangan tentang makna sebenar di sebalik angka-angka ini terus berjalan.

Ada pihak yang berpendapat angka 73 itu adalah gambaran sebenar tentang ramalan perpecahan umat Islam kepada 73 golongan. Bagaimanapun ada juga pihak yang merasakan angka itu tidak seharusnya dilihat secara literal.

Apa yang menarik tentang hadis ini sekiranya kita rujuk kepada hadis pertama yang kami kongsikan - turut sama menyebut tentang perpecahan yang akan/sedang/sudah berlaku kepada orang Yahudi dan orang Nasrani (Kristian) dan perkara ini menimbulkan banyak persoalan bukan saja kepada orang Islam, bahkan turut sama merangkumi orang Yahudi dan Nasrani.

Usaha untuk mengkelaskan perpecahan ini oleh orang Muslim, Kristian dan Yahudi kerap kali dilakukan namun angka tepat 71, 72 atau 73 sangat sukar dijumpai, menyebabkan ramai penyelidik berpendapat angka tersebut hanyalah satu bentuk metafora yang digunakan bagi melambangkan satu jumlah perpecahan yang besar.

Mengikut catatan sejarah, umat Islam sendiri sehingga kini tidak pernah berpecah sehingga melebihi 10 buah kelompok besar jadi hadis ini menimbulkan banyak persoalan terhadap mereka yang berminat merungkai rahsia di sebaliknya. Tidak ada cara jelas bagaimana perkiraan 73 itu perlu dilakukan, sama ada perlu mengira fahaman besar sahaja atau perlu dikira sekali kumpulan-kumpulan kecil yang ada.

Usaha untuk mendapatkan angka yang disebutkan telahpun menyebabkan ada pihak yang secara sengaja atau tidak sengaja - mencipta pecahan-pecahan baru atau mengasingkan pecahan sedia ada kepada kumpulan lebih kecil, hanya untuk mencukupkan angka 71, 72 atau 73.

Adakah obsesi masyarakat terhadap angka itu sesuatu yang sepatutnya wujud?

Berdasarkan pandangan peribadi penulis, sekiranya kita melihat makna hadis ini sebagai bukti kukuh yang membezakan penghuni syurga dan neraka di kalangan umat Islam, tindakan itu sendiri merupakan sesuatu perbuatan yang agak lari daripada landasan Islam.

Ini kerana di kalangan umat Islam, kita digalakkan untuk saling bekerjasama dan sayang menyanyangi antara satu sama lain. Jadi adakah hadis tersebut sebenarnya bukanlah ramalan, tetapi hanya satu peringatan kepada kita semua - peringatan tentang perpecahan yang boleh berlaku, bukan bakal berlaku.

Adakah hadis itu juga sebenarnya satu bentuk peringatan agar kita jangan sesekali takbur sehingga merasakan kita adalah golongan yang terpilih, yakni satu golongan yang akan terselamat kerana peluang kita untuk jadi penghuni neraka, 72 kali lebih tinggi?

Hanya dengan wujudnya salah faham dalam memahami konteks hadis tersebut sajalah, akan mengakibatkan sebuah petikan hadis yang mengandungi kata-kata Rasulullah saw. mampu menyebabkan seorang Muslim berbangga lebih ramai orang Islam lain akan ke neraka.

Tak logik sebuah hadis sahih lebih banyak melahirkan perpecahan, melainkan kita sebenarnya yang tidak mampu memahami erti tersirat disebalik kata-kata Rasulullah saw. itu.

Berdasarkan perbincangan ini - adakah ini mengubah intepretasi anda terhadap baris lirik '73 pintu, 73 jalan, yang sampai hanya satu jalan'?


7 Festival Musik yang Berakhir Dengan Malapetaka

Festival muzik adalah suatu acara yang biasanya dipenuhi dengan kumpulan kugiran atau penyanyi membuat persembahan, dihadiri pula oleh ramai peminat hiburan dan merupakan pengalaman hidup yang sukar dilupakan.

Sekurang-kurangnya, perkara itulah yang sering dicanangkan oleh pihak penganjur untuk melariskan jualan tiket. Apa yang akan berlaku sekiranya ia hanyalah indah khabar dari rupa sahaja? Berikut adalah beberapa festival muzik terkenal yang berakhir dengan bencana.

Fyre Festival dirancang akan berlangsung di Bahamas dan diiktiraf sebagai festival paling mewah dan dipromosikan oleh ramai model elit dari di seluruh dunia. Pembeli tiket berharga antara RM 4970 hingga RM 414,000 telah dijanjikan dengan pelbagai kemudahan seperti penerbangan terus dari Miami, penginapan mewah kapal layar, persembahan artis ternama dan banyak lagi.

Apabila para hadirin mula tiba di pulau itu, mimpi ngeri mereka bermula. Penginapan yang disediakan adalah khemah pelarian yang dikitar semula. Tiada makanan mewah seperti dijanjikan, hanyalah sandwich yang dibungkus dan ianya tidak mencukupi. Di pulau itu juga tiada telefon bimbit atau perkhidmatan internet. Bekalan air bersih juga tidak mencukupi untuk menampung semua para hadirin.

Penganjur festival itu, Billy McFarland, akhirnya mengaku bersalah terhadap penipuan dan dijatuhkan hukuman penjara enam tahun. Kisah malang festival ini turut dijadikan dokumentari di Netflix. (sumber)

Woodstock adalah satu festival muzik terkemuka yang diadakan pada lima tahun sekali. Festival Woodstock paling diingati ialah pada tahun 1969 dengan kehadiran setengah juta pengunjung. 30 tahun kemudian, pihak penganjur ingin mengembalikan zaman hippies pada festival muzik ini. Ia dihadiri oleh 220,000 tetapi bencana sudah mula berlaku sejak awal lagi.

Penganjur gagal mengingatkan pengunjung untuk membawa air yang mencukupi. Orang ramai yang hadir terpaksa membeli air dengan harga USD 4 sebotol. Menurut laporan, lebih daripada 700 pengunjung terpaksa dirawat akibat keletihan dan dehidrasi cuaca panas.

Terdapat lagi pelbagai isu seperti kawalan keselamatan yang bermasalah, kadar penggunaan tiket palsu yang tinggi dan banyak lagi. Festival yang berlangsung pada tahun 1999 itu merupakan Festival Woodstock yang terakhir. (sumber)

Pada tahun 2015, Festival TomorrowWorld di Bukit Chattahoochee, Georgia, hampir bertukar menjadi rusuhan. Hujan lebat menjadikan tapak festival itu bertukar menjadi padang lumpur yang teruk dan penganjur membataskan pengangkutan pulang. Ia menyebabkan ribuan pengunjung terkandas.

Bagi yang mampu, bayaran sekitar RM 400 dikenakan untuk menaiki bas yang terhad bilangannya. Bagi yang tidak, mereka terpaksa berjalan sejauh 8km untuk keluar dari kawasan itu.

Ramai yang memutuskan untuk tidur di tepi jalan tanpa bekalan makanan dan air yang mencukupi kerana kepenatan. Festival yang mula diasaskan di Belgium itu akan dikenang sebagai salah satu festival terburuk dalam sejarah. (sumber)

Ia amat menghairankan apabila penganjur membiarkan bencana terjadi kepada Festival Glastonbury yang sudah dua dekad berlangsung. Festival yang sepatutnya diingati kerana persembahan barisan artis terkenal menjadi festival yang diingati kerana 'kesesakannya'.

Pada tahun 1990, lebih daripada 75,000 pengunjung berasak-asak menghampiri Pentas Piramid festival ini yang terkenal sehingga menyebabkan rempuhan besar. Kugiran juga terpaksa berhenti beraksi untuk memberikan ruang kepada helikopter untuk mendarat bagi membantu mereka yang cedera.

Pada 2005, para pengunjung festival sekali lagi berdepan risiko apabila hujan lebat menyebabkan tapak perkhemahan dan kawasan persembahan dipenuhi air setinggi 1.2 meter.

Pihak penganjur terpaksa membaiki masalah saliran bernilai jutaan ringgit sebelum ia diteruskan dua tahun kemudian. Walaupun mempunyai kisah buruk, Glastonbury masih dianggap salah satu festival terbaik dalam dunia muzik. (sumber)

Keadaan padang yang berlecak adalah perkara biasa di kebanyakan festival muzik. Namun, tiada siapa menyangka bahawa Bestival 2008 akan mengalami cuaca yang begitu buruk. Guruh, kilat, hujan dan angin yang kuat telah menghuru-harakan keadaan di tapak perkhemahan.

Banyak khemah yang tenggelam dalam lumpur atau terbang ditiup angin kencang. Pentas utama juga mula tenggelam ke dalam tanah. Walaupun menghadapi cuaca buruk, para pengunjung tetap menanti persembahan utama dari penyanyi Amy Winehouse.

Malangnya, Winehouse tiba 40 minit lewat. Dia yang bergelut dengan masalah dadah dan ketagihan alkohal kelihatan terhuyang-hayang di atas pentas. Winehouse juga hanya beraksi selama 30 minit sahaja sebelum menghentikan persembahan. Penyanyi itu akhirnya di 'boo' oleh pengunjung. Penyanyi itu mati tiga tahun kemudian akibat pengambilan alkohol berlebihan. (sumber)

Pada tahun 1990-an, Electric Daisy Carnival (EDC) menerima sambutan hebat ekoran muzik elektronik yang popular ketika itu. Festival muzik ini sudah beberapa kali diadakan di sekitar Amerika dan Puerto Rico.

Malangnya, festival popular ini juga turut mengundang ramai remaja bawah umur untuk hadir menontonnya. Pada festival EDC 2010 yang diadakan di Los Angeles, ia dipenuhi oleh remaja di bawah usia 18 tahun. Penggunaan dadah juga berleluasa dan malangnya ia menyebabkan kematian seorang remaja perempuan berusia 15 tahun.

Pihak berkuasa tempatan memaksa EDC untuk keluar dari kawasan mereka. Pihak penganjur berasa hampir mustahil untuk mengadakan EDC yang seterusnya di tapak yang sama. Namun, mereka berjaya mendapatkan tapak baru di Las Vegas dan mencapai kehadiran pengunjung paling ramai pada 2014 dengan kehadiran sebanyak 700 ribu orang. (sumber)

Festival ini mendapat gelaran "konsert rock terbesar yang tidak pernah berlaku". Berikutan kejayaan Woodstock, ramai penganjur cuba mengadakan festival yang mampu menarik ramai orang. Pada tahun 1970, lebih daripada 50,000 orang dijangka hadir di Festival Rock Powder Ridge di Middlefield, Connecticut.

Sebulan sebelum bermulanya festival, bandar Middlefield menolak permohonan untuk mengadakan festival kerana penduduk tempatan telah mengambil tindakan undang-undang untuk menghalangnya. Ketika internet belum lagi wujud ketika itu, ramai yang tidak mengetahui tentang pembatalan itu.

Hampir 30,000 orang muncul di tapak festival pada tarikh yang dijanjikan tetapi malangnya tiada muzik, tiada makanan atau bekalan air. Apa yang ada ketika itu ialah lambakan dadah yang dibawa pengunjung.

Selama beberapa hari, kawasan itu mengalami 'krisis dadah' kerana pengunjung tetap menetap di situ dan menggunakan bahan terlarang itu. Ada doktor-doktor sukarelawan telah hadir untuk membantu menangani krisis ini. (sumber)


8 Barangan Kegunaan Harian Biasa yang Paling Mahal

Peribahasa lama ada mengatakan bahawa wang tidak boleh membeli kebahagian. Namun, ramai yang menganggap kebahagian itu boleh dibeli dengan wang ringgit. Adalah menjadi perkara biasa bagi sesetengah golongan orang kaya untuk menunjuk-nunjuk dan menayangkan kekayaan mereka.

Golongan ini bukan sahaja berbelanja besar untuk barangan mahal tetapi mereka juga sanggup menghabiskan duit hanya untuk membeli objek kegunaan harian yang terbaik dari segi mutu dan kualitinya. Berikut adalah beberapa barangan biasa yang mahal harganya dan mungkin tidak pernah anda dengar sebelum ini.

Jika anda seorang yang sangat kaya dan memiliki segala barangan mewah, berus gigi termahal ini mungkin sesuai dengan anda. Berus gigi keluaran Reinast ini diperbuat daripada titanium dan disaluti oleh lapisan cecair antibakteria.

Tidak seperti berus gigi murah yang hanya dibuang setelah dipakai, berus gigi titanium ini mempunyai bahagian kepala yang boleh dicabut berusnya setelah lama dipakai. Berus gigi Reinast ini datang dengan pakej lengkap termasuk pemegang titanium, pad anti-gelincir, enam berus gantian dan satu bekas penyimpan berus gigi.

Syarikat Reinast juga menawarkan tiga pelan penggantian bulu berus yang berbeza kepada pelanggannya iaitu pelan lima tahun (RM 1,656), pelan tujuh tahun (RM 3,312) dan pelan 11 tahun (RM 6,624). (sumber)

Untuk merayakan ulang tahun ke-10 mereka, Fujitsu telah melancarkan Happy Hacking Keyboard (HHKB) pada tahun 2003. Papan kekunci ini direka oleh Fujitsu dengan kerjasama dari Daitetsu-Yatsui Urushi Workshop.

Papan kekunci yang mempunyi 60 kunci ini digilap menggunakan Urushi iaitu sejenis pengilat khas Jepun. Selain itu, berus yang digunakan untuk mengilap papan kekunci ini diperbuat daripada rambut dara (rambut manusia daripada penderma tunggal yang bebas daripada penggunaan bahan kimia seperti pewarna, bleach, perm dan sebagainya) dan kemudiannya disaluti dengan debu emas. (sumber)

Terdapat pelbagai jenis teh yang diminum di seluruh dunia. Ada yang murah dan ada juga yang bernilai sehingga jutaan ringgit sekilo. Harganya bergantung kepada rasa, keunikan dan kualiti daun teh itu sendiri. Akan tetapi, bagaimana pula dengan uncang teh?

Pada tahun 2005, pengeluar teh Brooke Bond PG Tips telah menghasilkan uncang teh edisi khas yang dihiasi dengan 280 berlian sempena meraikan ulang tahun penubuhan mereka yang ke-75.

Uncang teh mewah itu dihasilkan untuk meraih sumbangan untuk Hospital Kanak-kanak Manchester di England. Kaedah menderma ini dipilih sendiri oleh para pekerja PG Tips di Trafford Park. Uncang teh termahal dunia ini bukan sekadar untuk hiasan tetapi boleh digunakan untuk membancuh teh sebenar. Pastikan anda tidak membuang uncang teh ini selepas menggunakannya! (sumber)

Minat manusia terhadap aksesori adalah perkara biasa. Seperti mana yang diketahui, terdapat pelbagai jenis aksesori untuk hampir setiap bahagian badan kecuali bahagian sensitif seperti mata manusia.

Walau bagaimanapun, kini ia bukanlah sesuatu yang mustahil. Seorang pakar optik dari India, Chandrashekhar Chawan, telah menemui cara menghasilkan aksesori untuk mata manusia. Selepas diinspirasikan oleh gigi palsu bertatahkan berlian yang dipakai isterinya, Chawan telah mencipta kanta sentuh berlian pertama di dunia.

Kanta lengkap itu diselaputi dengan 18 berlian dan dipasang pada plat emas. Kanta lengkap ini terdapat dalam dua pilihan iaitu emas putih dan emas kuning. Setiap pasang kanta lengkap ini mempunyai berat kira-kira 5 gram. Menurut Chawan, kanta ini selamat digunakan kerana berlian yang dipasang itu berada kira-kira 6mm hingga 9mm dari kornea mata. (sumber)

Ia mungkin tetikus PC tanpa wayar yang paling mahal pernah dihasilkan di dunia. Tetikus ini kelihatan seperti bongkah emas mini dengan tiga butang yang berfungsi untuk digunakan termasuk scroll wheel seperti tetikus biasa.

Apa yang membuatkan tetikus tanpa wayar ini begitu mahal kerana ia diperbuat daripada emas tulen 18 karat. Bagi mereka yang mampu membeli tetikus ini, ia mungkin bukanlah satu pembaziran kerana ia dapat dijual semula dengan harga yang tinggi. Namun, berhati-hati membelinya kerana banyak tetikus tiruan yang menyerupai tetikus emas Bullion ini dijual pada harga puluhan ringgit sahaja.

Tidak hairanlah mengapa kepala tali pinggang jenama Roland Iten dari Switzerland ini begitu mahal sekali kerana penghasilannya adalah begitu rumit dengan ketepatan tinggi, sama seperti jam tangan yang terkenal buatan Switzerland.

Kepala tali pinggang mekanikal berketeparan tinggi Roland Iten ini biasanya diperbuat daripada emas tulen dan memerlukan masa sekitar 9 hingga 10 bulan untuk menghasilkannya. Bermula dari harga puluhan ribu ringgit, kepala tali pinggang edisi khas jenama ini boleh mencecah hingga jutaan ringgit.

Kepala tali pinggang termahal Roland Iten ialah edisi khas 'The Calibre R822 Predator'. Dengan harga jualan mencecah RM 2.1 juta, hanya tiga unit kepala tali pinggang 'Predator' sahaja yang pernah dihasilkan. (sumber)

Ramai orang meminati barangan tertentu yang mempunyai 'bling-bling' padanya, terutamanya kaum wanita. Namun, sekiranya sesuatu barang itu terlalu banyak 'bling-bling' juga boleh memeningkan kepala. Sebagai contoh ialah pen paling mahal di dunia ini.

Pen yang dikenali sebagai The Aurora Diamente ini disaluti dengan lebih daripada berlian De Beers 30 karat pada laras platinum padat. Pen ini mempunyai dua tona warna, dirawat dengan rhodium, logam emas 18 karat dan dihalusi pula dengan ukiran tangan yang halus.

Pen termahal dunia dan satu-satunya yang disaluti dengan berlian 30 karat ini begitu ekslusif sehingga hanya sebatang sahaja pen model ini yang dihasilkan setiap tahun. (sumber)

Sekiranya anda seorang yang amat kaya dan memiliki semua barangan termahal di dunia, apa lagi yang anda inginkan? Mungkin persoalan ini membuatkan sebuah syarikat Australia iaitu Toilet Paper Man untuk menghasilkan tisu tandas termahal dunia ini.

Mereka telah menghasilkan tisu tandas yang dijual pada harga RM 5.7 juta segulung. Ia begitu mahal kerana tisu tiga lapisan yang berkualiti ini disaluti dengan serpihan emas 22 karat.

Tisu tandas emas termahal dunia ini selamat untuk digunakan dan ia dijual bersama hadiah sebotol champange percuma. (sumber)


Kawasan Di Dunia Yang Tidak Diiktiraf Sebagai Negara; Tanpa Negara

Jika ditanya, adakah anda tahu berapa jumlah negara yang wujud di dunia pada hari ini? Organisasi yang berbeza memberikan pelbagai fakta dan mendakwa terdapat sejumlah negara yang berbeza.

Ketika ini, terdapat 195 buah negara yang diiktiraf Pertubuhan Bangsa-Bangsa Bersatu dan 50 negara lagi telah mengisytiharkan diri mereka bebas. Namun, kiraan negara tidak berakhir di sini.

Jawapan kepada soalan ini sangat bergantung kepada pandangan kita dan bagaimana kita mendefinisikan sebuah 'negara'.

Menurut definisi rasminya, negara adalah rantau yang dikenal pasti oleh sempadan khusus dan geografi politik yang berbeza.

Ia juga termasuk sebuah negara berdaulat dengan kerajaan sendiri atau negara yang dikaitkan dengan sebuah negara yang lebih besar yang mempunyai norma politik yang tetap.

Walau bagaimanapun, ramai yang mendakwa bahawa negara hanya dibentuk apabila ia telah diiktiraf oleh Pertubuhan Bangsa-Bangsa Bersatu.

Mengikut teori ini, terdapat 195 negara di dunia, termasuk dua negara dengan status pemerhati iaitu Vatican City dan Negara Palestin.

195 negara ini bergabung dengan PBB dan diiktiraf oleh setiap organisasi di dunia sebagai negara merdeka.

Namun, jika kita memasukkan semua tanah di bawah bidang kuasa negara lain, seperti Aruba, Pulau Natal, Isle of Man, Hong Kong dan banyak lagi termasuk wilayah seperti Antartika, negara di Bumi beleh mencecah kepada 247 buah negara berbeza.

Walaupun demikian, kiraan ini tidak berhenti di sini sahaja. Kepulauan Minor yang terpencil di Amerika Syarikat dikira sebagai satu negara, tetapi sebenarnya ia adalah sekumpulan 8 buah pulau yang boleh dianggap sebagai entiti berasingan.

Selain itu, terdapat beberapa pulau yang tidak berpenghuni dan rantaian pulau yang terbentuk daripada batu karang, seperti Bassa da India.

Negara Bukan-Ahli Pertubuhan Bangsa-Bangsa Bersatu, yang merupakan sebahagian daripada satu atau lebih badan khusus dalam PBB, diberikan taraf negara Pemerhati.

Negara-negara ini mempunyai keistimewaan untuk menghadiri semua mesyuarat perhimpunan PBB dan mempunyai hak untuk bersuara, tetapi mereka tidak boleh mengundi dalam sesuatu keputusan atau mencadangkan yang baru.

Mereka bebas mengemukakan petisyen untuk menyertai sebagai ahli penuh mengikut budi bicara mereka.

Sudan Selatan menjadi negara anggota ke-193 dalam Pertubuhan Bangsa-Bangsa Bersatu pada tahun 2011 selepas petisyen mereka diluluskan dalam Perhimpunan Agung.

Pertubuhan Bangsa-Bangsa Bersatu adalah sebuah organisasi antara kerajaan yang ditugaskan untuk mengekalkan keamanan dan keselamatan antarabangsa, membangunkan hubungan persahabatan antara negara, mencapai kerjasama antarabangsa dan menjadi pusat untuk mengharmonikan tindakan negara.

Walaupun tidak diiktiraf PBB, kira-kira 21 anggota Pertubuhan Bangsa-Bangsa Bersatu termasuk Vatican City mengiktiraf Taiwan sebagai negara berdaulat yang berasingan dari Republik Rakyat China.

Taiwan mempunyai kerajaan operasi yang dipilih secara demokratik bagi setiap terma. Ia juga memiliki tentera sendiri, mata wang yang tidak berkaitan dengan China dan perlembagaannya sendiri. Walau bagaimanapun, sama ada Taiwan adalah sebuah negara yang merdeka atau tidak masih dipertikaikan sehingga kini.

*Kemaskini 2022 : Sehingga kini Taiwan masih tidak diiktiraf sebagai sebuah negara. Hanya 13 negara yang mengiktiraf Taiwan iaitu Belize, Guatemala, Haiti, Vatican City, Honduras, Marshall Island, Nauru, Palau, Paraguay, Saint Kitts and Nevis, Saint Lucia, Saint Vincent and the Grenadines dan akhirnya Tuvalu.

Kosovo adalah ahli beberapa organisasi utama, termasuk Dana Wang Antarabangsa, Pertubuhan Kesihatan Sedunia dan Bank Dunia.

Walau bagaimanapun, status negaranya telah dipertikaikan sejak ia mengisytiharkan dirinya bebas dari Serbia pada Februari 2008 dan ia tidak diakui sepenuhnya oleh dewan keamanan PBB sebagai negara merdeka.

Jika anda mempunyai impian untuk menjadi presiden sebuah negara atau memerintah sesebuah kerajaan, anda mungkin mempunyai peluang cerah.

Terdapat beberapa tempat di dunia yang tidak dituntut oleh sesiapa pun, serta kawasan yang berada di bawah pertikaian tetapi diiktiraf sebagai negara yang bebas oleh banyak negara lain.

Bir Tawil mungkin merupakan sebidang tanah tidak ditutunt yang paling terkenal di dunia ketika ini.

Wilayah ini terletak di antara Mesir dan Sudan. Isu di sini ialah Mesir menganggap sempadan itu adalah lurus, mendakwa Segitiga Hala'ib bersama dengan bandar pelabuhan kaya Hala'ib sebagai miliknya sendiri.

Manakala Sudan pula mencadangkan bahawa sempadan itu bergerigi dan Hala'ib jatuh ke dalamnya wilayah. Dalam masa yang sama, Sudan juga mendakwa Bir Tawil berada di dalam kawasan Mesir.

Kedua-dua negara tidak mahukan Bir Tawil kerana ia akan membatalkan tuntutan mereka terhadap segitiga Hala'ib yang merupakan laluan mereka ke Laut Merah.

Sekiranya Mesir menuntut Bir Tawil, ia perlu menerima sempadan itu sebagai bergerigi (seperti yang ditunjukkan dalam peta) seperti yang dicadangkan oleh fakta sejarah, kerana hanya salah satu daripada kedua-dua sempadan sahaja yang wujud.

Sekiranya Sudan menuntut Bir Tawil, ia berhadapan dengan situasi yang sama.

Antartika ditadbir oleh sistem Perjanjian Antartika, yang telah disahkan oleh lebih daripada 50 negara di dunia.

Sesetengah tuntutan bertindih antara satu sama lain, sementara banyak yang lain tidak diiktiraf oleh kebanyakan pihak yang mendasarinya.

Walaupun sebahagian besar daripada padang pasir berais ini sudah dituntut negara-negara seperti Argentina, United Kingdom, Norway, Australia, Perancis, New Zealand dan Chile, namun masih terdapat kawasan yang masih bebas dan tidak bertuan.

Jika anda mahu menjadi presiden, anda boleh terbang ke kawasan ini dan realisasikan impian anda.

Ini adalah salah satu kes yang aneh. Terletak di pedalaman Northern Ireland, tanah kecil ini diisytiharkan bebas dari Ireland Utara pada tahun 2010.

Simon Stewart, yang memulakannya sebagai pertunjukan sarkastik, berkata bahawa masa depan negara mikronya mungkin diragui berikutan ketakutan terhadap Brexit.

Walau bagaimanapun, status undang-undang tempat ini masih diragui, jadi anda mungkin mempunyai peluang untuk menuntut tanah ini.

Antara kawasan dan pulau yang masih tidak dituntut di seluruh dunia termasuklah Kepulauan Lagoan di England, North East Caye di Belize, Pulau Eel Pie dan banyak lagi.

Selagi kita tidak menemui beberapa norma khusus untuk mendefinisikan sesebuah negara, jumlah negara di dunia akan terus diperdebatkan dengan begitu hangat.

Walau bagaimanapun, jika dilihatkan gambaran yang lebih luas, dengan manusia di seluruh dunia merancang ruang ekspedisi ke planet lain dengan harapan untuk membangunkan penempatan dan memulakan tamadun, adalah penting untuk kita memahami konsep sempadan dan kedaulatan secara logik dan konsisten.


Sejarah Kebakaran Besar Yang Hampir Memusnahkan Seluruh London 1666

Bandar London sememamangnya merupakan lokasi percutian pilihan bagi kebanyakan rakyat Malaysia. Keunikan struktur bangunan di sana dan beberapa tarikan utama seperti London Bridge, Big Ben, Buckingham Palace dan banyak lagi menjadinnya pilihan sebagai tempat bergambar dan "menjamu" mata.

Namun, mungkin ramai yang tidak tahu bahawa kota London yang ada pada masa kini sebenarnya adalah kota yang dibangun dan dibina semula setelah berlakunya satu tragedi kebakaran besar di kota London pada tahun 1666. Peristiwa ini juga dirujuk sebagai "Great Fire of London".

Great Fire of London adalah tragedi kebakaran besar yang melanda bahagian tengah kota London selama 5 hari daripada Ahad, 2 September hingga Khamis, 6 September 1666. Dikatakan peristiwa ini telah menyebabkan 85% daripada penduduk kota ini telah kehilangan tempat tinggal.

Walaupun kebakaran ini berjaya menjilat sebahagian besar kota London, kebakaran ini tidak mengancam kawasan-kawasan golongan bangsawan seperti Westminster, Palace of Whitehall atau sebagian besar kawasan pinggir bandar.

Dianggarkan kebakaran yang berlaku selama 5 hari ini telah memusnahkan kira-kira 13,200 buah rumah, 87 buah gereja (termasuklah St Paul’s Cathedral) dan sebahagian rumah pegawai dan pihak berkuasa di bandar ini. Peristiwa ini juga telah memusnahkan kira-kira 70,000 buah rumah penduduk kota ini.

Satu perkara yang pelik mengenai peristiwa besar ini adalah rekod mangsa yang terkorban dalam kebakaran ini hanyalah seramai 6 orang. Ianya seolah-olah tidak logik memandangkan puluhan ribu rumah dan banyak bangunan besar telah hangus dijilat api.

Para sejarawan berpendapat terdapat 2 kemungkinan bagi menjawab kemusykilan ini. Pertama, terdapat kemungkinan bahawa jumlah kematian golongan miskin dan pertengahan tidak direkodkan. Dalam erti kata lain, hanya kematian oleh golongan atasan dan bangsawan yang direkodkan.

Kedua, terdapat kemungkinan bahawa api yang sangat besar dan lama (selama 5 hari) ini bukan sahaja telah membunuh, tetapi juga telah menghancurkan kulit dan tulang-tulang mangsa yang terkorban. Perkara ini dan ditambah dengan ketiadaan rekod identiti penduduk menyebabkan pihak berkuasa tidak dapat mengenalpasti berapa ramai sebenarnya yang telah terkorban.

Sebuah tembikar yang dipamerkan di Muzium London yang ditemui oleh ahli arkeologi di Pudding Lane, tempat dimana kebakaran ini bermula menunjukkan bahawa suhu mencapai 1,250 °C. Maka, hujah kedua di atas boleh diterima oleh logik akal.

Tragedi besar ini dikatakan bermula dari sebuah kedai roti milik Thomas Farriner (atau Farynor) yang terletak di Pudding Lane sejurus selepas tengah malam pada hari Ahad, 2 September, dan merebak dengan begitu cepat sekali ke bahagian barat kota London.

Kebakaran terjadi apabila sebuah percikan api daripada ketuhar telah terkena dengan bahan bakar yang terletak berhampiran. Kejadian ini berlaku sekitar 1 pagi ketika penduduk tempatan sedang lena dibuai mimpi.

Pada ketika itu, salah satu cara atau strategi popular yang digunakan untuk memadam kebakaran dikenali sebagai "firebreak". Ianya adalah cara dengan merobohkan bangunan yang berdekatan dengannya untuk mewujudkan ruang kosong dan mengelakkan api merebak ke bangunan berdekatan.

Logiknya, ketiadaan bangunan di sekeliling bangunan yang terbakar akan mengelakkan api mudah merebak. Malangnya, Thomas Bloodworth, Mayor kota London pada ketika itu tersilap congak dan memandangkan rendah kebakaran yang berlaku.

Beliau awalnya mengeluarkan arahan larangan agar strategi "firebreak" iaitu dengan memusnahkan bangunan disekeliling punca kebakaran dilakukan kerana beranggapan kebakaran ini tidak begitu bahaya.

Malangnya, ketika beliau mengeluarkan arahan "firebreak" dilakukan, ianya sudah terlalu lambat. Keadaan angin kuat pada ketika itu memburukkan lagi keadaan kerana api lebih mudah merebak ke bangunan bersebelahan. Akibatnya, selepas 5 hari barulah keseluruhan api dapat dipadamkan.

Tragedi kebakaran besar ini merupakan sebuah malapetaka yang amat dahsyat memandangkan ianya berlaku sebelum kewujudan skim insurans perlindungan bagi rumah dan tempat tinggal. Apabila puluhan ribu buah rumah musnah dalam kebakaran, penduduk tinggal sehelai sepinggang kerana mereka tidak boleh mendapatkan apa-apa jenis pampasan.

Bertitik tolak daripada tragedi inilah, wujud cadangan untuk mewujudkan pasaran insurans bagi memberikan perlindungan kewangan kepada pemilik rumah sekiranya perkara seperti ini terjadi pada masa akan datang.

Pada tahun 1680, Nicholas Barbon telah mengasaskan  syarikat insurans kebakaran pertama di dunia. Syarikatnya ini diberikan nama "Insurance Office". Satu dekad kemudian, satu daripada 10 rumah London diinsuranskan.

Masalah sosial dan ekonomi yang dicipta oleh bencana itu menakutkan. Pemindahan keluar dari London dan penempatan semula di tempat lain giat dilakukan oleh Charles II yang takut akan pemberontakan di Londonkalangan penduduk. Walaupun wujud beberapa cadangan radikal, kota London akhirnya telah dibina semula menggunakan pelan jalan yang sama yang digunakan sebelum kebakaran.


5 Lokasi Dunia Yang Mengharamkan Aktiviti Penerbangan

Kawasan larangan penerbangan atau juga dikenali sebagai 'no fly zone' merupakan kawasan di mana sebarang bentuk penerbangan baik menggunakan kapal terbang, helikopter atau dron dilarang.

Wujud bermacam sebab mengapa larangan ini diperkenalkan, kebiasaannya atas faktor keselamatan, bukan saja untuk melindungi kawasan tersebut malahan yang lebih penting melindungi penumpang yang sedang terbang.

Kita mungkin sudah biasa dengan kawasan larangan penerbangan yang ada disebabkan faktor peperangan, seperti di Ukraine yang telah menyebabkan MH17 ditembak jatuh. Bagaimana pula dengan beberapa kawasan lain yang agak unik kisahnya? Berikut adalah lima kawasan yang kami rasakan unik dijadikan kawasan larangan penerbangan di dunia.

Banjaran Himalaya yang menjadi lokasi gunung-gunung tertinggi di dunia sehingga digelarkan 'bumbung kepada bumi' menjadi salah satu lokasi di mana sebarang bentuk penerbangan diharamkan. Semua pesawat komersial biasanya mampu terbang setinggi 50,000 kaki tetapi hanya dibenarkan naik setinggi 45,000 kaki atas faktor keselamatan.

Pesawat tidak dibenarkan melalui lokasi ini kerana dalam keadaan di mana tekanan udara berkurangan, juruterbang perlu menurunkan ketinggian pesawat sekurang-kurangnya 10,000 kaki bagi membantu menstabilkan oksigen dalam kapal terbang.

Keadaan kawasan yang bergunung-ganang di lokasi tersebut akan menyebabkan juruterbang ketiadaan ruang yang cukup untuk menurunkan pesawat, atas risiko bertembung dengan gunung yang tinggi. Selain itu, risiko kerosakan enjin yang memaksa pesawat terbang lebih rendah juga diambil kira, jadi Banjaran Himalaya, Tibet sangat terkenal sebagai kawasan larangan penerbangan di dunia.

Salah satu kawasan larangan penerbangan yang unik adalah dua taman tema Disney yang terletak di Florida dan California. Bagaimanapun larangan ini bukanlah larangan menyeluruh. Pesawat masih boleh melalui dua taman tema tersebut - asalkan melebihi ketinggian 3,000 kaki.

Alasan yang digunakan semasa permohonan larangan itu kepada kerajaan Amerika Syarikat menyebut bahawa Disney mahu melindungi pengunjung yang hadir daripada bunyi bising enjin pesawat serta mencegah kejadian 9/11 berulang. Bagaimanapun, banyak pihak menyebut tujuan sebenar larangan itu diperkenalkan adalah kerana Disney tidak mahu ada pihak menerbangkan iklan di atas udara taman tema Disney.

Apa yang menjadi bahan ketawa, selepas larangan itu berjaya dikuatkuasakan atas permintaan Disney pada tahun 2003 - Disney terpaksa melakukan rayuan untuk mewujudkan pengecualian bagi penggunaan dron di taman tema mereka sendiri, kerana sekiranya dron digunakan walaupun oleh Disney, pelanggaran undang-undang telah berlaku. Selepas melobi pengecualian, akhirnya pada penghujung tahun 2016 - Disney dibenarkan menerbangkan dron di taman tema mereka sendiri. (rujukan)

Pulau Imrali merupakan sebuah pulau kecil yang mempunyai keluasan 9.98km persegi yang menempatkan sebuah penjara yang digunakan bagi mengurung tahanan-tahanan politik kerajaan Turki.

Salah seorang tahanan yang pernah dikurung dan dibunuh di penjara tersebut adalah Adnan Menderes, perdana menteri Turki yang telah digulingkan kerana cuba memperbetulkan kesilapan-kesilapan yang telah dilakukan oleh Mustafa Kemal Ataturk, pada tahun 1961. Mana-mana individu yang tidak bernasib baik dipenjarakan di sini akan terus terputus hubungan dengan dunia luar kerana tiada sebarang bentuk bantuan guaman dibenarkan. Lawatan keluarga juga dilarang.

Tidak ramai banduan dikurung di situ, dengan anggaran 4-5 saja ada di situ sekarang. Abdullah Ocalan, seorang pemimpin parti PKK di Turki dihukum penjara seumur hidup dan dia dilaporkan pernah menjadi satu-satunya banduan yang dipenjarakan di Pulau Imrali bermula tahun 1999 hingga 2009.

Salah satu lokasi yang menjadi bukti keagungan Tamadun Inca, Machu Picchu yang merupakan destinasi pelancongan paling terkenal bagi negara Peru - menjadi kawasan larangan bagi sebarang bentuk penerbangan sejak tahun 2006. Larangan ini diperkenalkan selepas kumpulan aktivis alam sekitar menyifatkan aktiviti penjelajahan Machu Picchu dengan menggunakan helikopter sebagai tindakan yang merosakkan lokasi bersejarah tersebut.

Helikopter juga dikatakan bertanggungjawab menyebabkan kehilangan beberapa spesis orkid liar yang tumbuh di kawasan tersebut serta ketiadaan spesis burung jenis Andean Condor yang sebelum itu menjadikan Machu Picchu rumah mereka.

Kontroversi besar timbul selepas larangan ini diperkenalkan, kerana beberapa hari sebelum itu kerajaan Peru baru saja membenarkan aktiviti dengan helikopter dibenarkan untuk dijalankan di kawasan bersejarah itu. (rujukan)

Sebuah insiden pada tahun 2018 menimbulkan kontroversi melibatkan pemain bola sepak terbaik/kedua terbaik dunia, Lionel Messi. Presiden kepada sebuah syarikat penerbangan tambang murah Vueling yang bernama Javier Sanchez Prieto mengkritik kegagalan projek pembesaran lapangan terbang El Prat kerana kediaman Lionel Messi berada berdekatannya.

Rancangan menambah baik lapangan terbang itu terpaksa dihentikan, dipercayai oleh Prieto disebabkan Messi menggunakan statusnya yang dianggap anak emas Barcelona untuk menghentikannya, sehingga syarikat penerbangan terpaksa mengehadkan tempahan hanya semata-mata menjaga hati Messi.

Bagaimanapun, semakan rekod mendapati keseluruhan kawasan yang bukan saja didiami oleh Lionel Messi, malahan dua rakan sekelabnya iaitu Luis Suarez dan Philippe Countinho - memang merupakan kawasan di mana sebarang bentuk penerbangan dilarang lalu disebabkan oleh usaha perlindungan alam.

Hanya secara kebetulan pula Lionel Messi tinggal dalam kawasan di mana kapal terbang tidak dibenarkan terbang di atasnya. Kini anda dah tahu lah, kita tidak boleh terbang di atas rumah beliau. (rujukan)


Asal-Usul Jenama Motorsikal Terkenal Kawasaki, Yamaha, Suzuki, Ducati dan Aprilia

Hari-hari menunggang motorsikal tidakkah anda tertanya-tanya dari mana datangny jenama motorsikal anda?

Perkembangan industri di Jepun dan Itali sekitar zaman selepas perang dunia kedua meletakkan kedua-dua negara tersebut sebagai gergasi motorsikal dunia. Kisah-kisah penubuhan jenama ini sangat seronok untuk dibaca.

Berikut adalah kisah ringkas asal-usul lima jenama motorsikal paling terkenal dunia.

Nama 'Kawasaki' yang bertanggungjawab merancakkan kembali industri permotoran di Malaysia selepas suram sekian lama, diambil daripada nama pengasasnya Shozo Kawasaki.

Shozo meniaga sejak berusia 17 tahun membantu ibu bapanya menjual kimono, sebelum menceburkan diri dalam bidang pengangkutan. Bagaimanapun, selepas kapal kargonya tenggelam dia menyertai sebuah syarikat penjual gula, bertanggungjawab menguruskan laluan dan bekalan gula di bawah arahan kerajaan Jepun.

Prestasi baik membolehkan beliau dibantu kerajaan ketika itu bagi membuka perniagaan baru. Pernah berdepan kemalangan kapal kargo, Shozo mengambil keputusan membuka perniagaan pembinaan kapal dengan menjadikan kapal rekaan barat sebagai inspirasi. Mendapat bantuan tapak kilang daripada kerajaan, syarikat perkapalan Kawasaki ditubuhkan - membina kapal-kapal serta mencatat sejarah membina kapal selam pertama Jepun.

Selepas perniagaannya berkembang, syarikat Kawasaki mula membina pelbagai lagi jenis kenderaan seperti keretapi, kapal terbang, helikopter, kereta serta robot mekanikal untuk kegunaan industri. Hanya pada tahun 1969, Kawasaki melancarkan motorsikal pertama mereka Kawasaki H1 yang berjaya memecahkan dominasi pengeluar motorsikal Eropah ketika itu. (rujukan)

Jenama Suzuki mungkin sudah perlahan perkembangannya di Malaysia, namun masih ramai peminat motorsikal yang menantikan rekaan terbaru motorsikal Suzuki yang agak lain daripada yang lain.

Pengasas jenama ini adalah seorang pemuda miskin bernama Michio Suzuki, anak kepada pekebun kapas yang lebih banyak menghabiskan masa bermain di sekeliling pokok kapas. Dia kemudiannya bekerja di kilang tenunan, membolehkan dia meneliti rekaan mesin tenunan dan bagaimana kain tenunan dihasilkan.

Pada usia 22 tahun, Michio mempergunakan kesemua pengetahuan yang ada untuk menghasilkan mesin tenunan khas untuk ibunya. Mesin itu yang didapati jauh lebih cekap berbanding mesin sedia ada, mula menjadi buah mulut orang ramai menyebabkan Michio mendapat pesanan untuk membinanya. Lantaran itu Michio menubuhkan syarikat mesin tenunan Suzuki pada tahun 1909. Selama 3 dekad, syarikat itu menumpukan perniagaan mereka pada pengeluaran mesin tenunan yang mendahului zaman.

Hanya pada tahun 1937 ketika sudah berusia 50 tahun, syarikat Suzuki mula mengorak langkah menghasilkan kereta pertama mereka. Selepas perang dunia kedua yang menyebabkan perniagaannya dihentikan, Suzuki kembali membina basikal berenjin bermula tahun 1952, sebelum memperkenalkan motorsikal pertama mereka Suzuki Colleda COX 125cc dua tahun kemudiannya.

Sehingga kini Yamaha bukan saja terkenal sebagai pengeluar motorsikal, malahan sebagai pengeluar alatan muzik terulung dunia. Semuanya bermula selepas seorang pengetua sekolah meminta Torakusu Yamaha, seorang pembuat jam yang mahir untuk cuba membaiki sebuah organ di sekolah tersebut.

Organ tersebut yang dibina di Eropah, memberikan idea kepada Torakusu untuk cuba membina peralatan serupa. Bagaimanapun, organ pertama beliau dikritik kerana agak sumbang bunyinya - jadi Torakusu menghabiskan masanya selepas itu untuk belajar asas muzik supaya dia faham apa keperluan instrumen tersebut. Berbekal pengetahuan muzik, syarikat Yamaha mula mengeluarkan beberapa jenis instrumen lain seperti piano dan gramofon sebelum mengeluarkan gitar pertama pada tahun 1963.

Sebelum itu, pada tahun 1955 syarikat induk Yamaha Corporation mengambil keputusan untuk menubuhkan sebuah syarikat perniagaan industri motor mereka sendiri lalu tertubuhlah Yamaha Motor Company.

Motorsikal pertama mereka, Yamaha YA-1 dikeluarkan pada tahun 1955 dengan kadar pengeluaran 200 unit sebulan. YA-1 menjadi lejen selepas memenangi perlumbaan peringkat kebangsaan dalam kategori 125cc sebelum digantikan dengan model YB-1 dan YC-1 yang menambah baik model asas pertama mereka.

Syarikat Ducati terkenal mampu menawarkan motor-motor yang mempunyai rekaan yang sangat sukar ditandingi juga mempunyai sejarah yang sangat panjang.

Adriano Cavalieri Ducati adalah seorang anak muda berusia 19 tahun pada tahun 1922 yang gemar melakukan eksperimen dengan sistem radio. Eksperimen beliau berjaya menghubungkan gelombang dari rumahnya di Bologna, Itali dengan sebuah lokasi di Amerika Syarikat - satu kejayaan besar pada era tersebut.

Hasil kejayaan ini, Adriano bersama adik-beradiknya Bruno dan Marcello menubuhkan Società Scientifica Radio Brevetti Ducati atau SSR, bagi membina sistem radio kondenser.

Perniagaan mereka laris kerana Bologna ketika itu dianggal menjadi pusat perkembangan teknologi radio. Mereka juga turut disokong kerajaan Itali ketika itu di bawah pemerintahan Benito Mussolini, yang mahu memodenkan Itali secara agresif. Hasil usaha keras, mereka berjaya membuka kilang di Borgo Panigale, sebuah kawasan luar bandar di Bologna.

Ducati mula mengeluarkan pelbagai produk seperti kamera dan lensa, sebelum kilang mereka diambil alih tentera Jerman atas perjanjian kerajaan Jerman dan Itali. Pada tahun 1947, SSR diisytiharkan bankrap namun terus mendapat sokongan kerajaan yang nampak potensi mereka.

Bagi membantu perniagaan Ducati, syarikat itu diminta membantu pembangunan jentera enjin dengan ssebuah syarikat lain dan enjin pertama mereka, Cucciolo T1 yang dibina menjadi titik tolak kebangkitan Ducati sebagai gergasi dunia permotoran. (rujukan)

Sebuah lagi jenama Itali yang terkenal selain Ducati, nama Aprilia sangat popular di kalangan peminat jentera dua roda.

Bagaimanapun, kisah bagaimana nama ini dipilih nyata berbeza dengan jenama-jenama lain dalam senarai kami ini. Seorang ahli perniagaan bernama Cavaliere Alberto Beggio menubuhkan sebuah kilang pembuatan basikal di Venice pada tahun 1962. Enam tahun berikutnya, Ivano Beggio anak kepada Cavaliere mengambil alih tugasan ayahnya.

Di bawah kendalian Ivano, syarikat mereka mula mengeluarkan motorsikal kerana Ivano merasakan basikal bukanlah sesuatu yang dapat terus mendorong minatnya. Motosikal pertama mereka menggunakan jenama Aprilia adalah sebuah motorsikal 50cc sebelum dua buah moped bernama Colibri dan Daniela dilancarkan.

Kisahnya begini - Cavaliere adalah seorang pencinta kereta dan salah satu model kereta yang sangat diminatinya adalah kereta keluaran syarikat Lancia yang diberikan nama Lancia Aprilia. Jadi sejak mula Cavaliere menamakan kilang mereka sebagai Aprilia ekoran minatnya terhadap model kereta tersebut yang dikatakan unik serta berbeza berbanding kereta lain.

Etos itu dipegang oleh Aprilia dan menjadi identiti setiap rekaan motorsikal mereka.

Di mana Honda? Pasti anda tertanya-tanya asal-usul nama Honda. Kami sudah pun menerbitkan satu artikel yang bukan saja menceritakan asal-usul nama Honda, bahkan nama Toyota, Nissan dan kereta Jepun lain. Tahu tak jenama Mazda berasal daripada nama Tuhan dalam pengasas jenama tersebut?


Ini Perbandingan Kos Sara Hidup Dan Gaji Jurutera Jepun-Malaysia Untuk 16 Tahun

Penulisan ini ditulis oleh saudara Muhammad Zulfahmi Bin Samsuddin di laman Facebook beliau dan pihak iluminasi mendapat kebenaran mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Nota: Artikel ini ditulis berdasarkan pengalaman Encik Muhammad Zulfahmi sendiri dan data yang diperolehi dari rakan serta pelajar beliau di Jepun. Ia mungkin berbeza daripada yang lain.

Apabila ramai yang mengatakan mengapa jumlah jurutera atau nama popularnya "engineer" kurang atau tidak cukup, faktor utama yang saya rasakan adalah disebabkan oleh gaji.

Di sini saya cuba bandingkan gaji di Malaysia dan Jepun dibandingkan dengan kos hidup antara tahun 2003 dan tahun 2019.

Jika kita bandingkan dari segi gaji, gaji jurutera di Jepun tidak banyak berubah untuk lepasan universiti.

Gaji pada tahun 2003 untuk lepasan ijazah sarjana muda mekanikal adalah 206,000 Yen (RM7,905) dan meningkat kepada 216,000 Yen (RM8,290) pada tahun 2019.

Maklumat ini diperolehi daripada rakan saya dari syarikat lama saya bekerja.

Peningkatan adalah sebanyak 10,000 Yen atau RM360 sahaja. Tetapi jika dilihatkan kepada harga makanan pada 2003 sehingga kini, tidak banyak perubahan berlaku.

Selepas pulang dari Jepun pada tahun 2012, saya pernah ke Jepun sebanyak 3 kali pada 2014, 2017 dan 2018.

Tempura Soba iaitu makanan pertama yang sesuai dengan citarasa saya di Kafe Science and Engineering Waseda University masih dijual dengan harga 250 Yen (RM9.60), sama seperti pada tahun 2003.

Peperencino Saizeriya pula masih berharga 299 Yen (RM11.50) dan harga set makan tengahari untuk nan di Siddique masih berharga 1200 Yen (RM46).

Ini yang saya semak ketika ke Jepun pada Mac 2018.

Kesemuanya tidak berubah dan ini bermakna kos sara hidup tidak berubah dengan gaji yang semakin meningkat.

Cuma Onigiri naik dari 105 yen (RM4.03) kepada 108 Yen (RM4.15) disebabkan oleh GST yang naik dari 5% kepada 8%.

Pada tahun 2006 di Malaysia, saya ditawarkan jawatan sebagai seorang jurutera di Perodua dan gaji yang ditawarkan adalah sebanyak RM2,200 tidak termasuk elaun.

Namun pada ketika itu saya memilih untuk menyambungkan pelajaran ke peringkat Ijazah Sarjana.

Kini, saya bersyukur kerana lepasan baru ijazah sarjana muda ditawarkan gaji sebanyak RM2,800 tidak termasuk elaun.

Ini melihatkan kenaikan sebanyak RM600, yang mana lebih tinggi berbanding kenaikan gaji di Jepun.

Maklumat ini saya perolehi melalui pertanyaan kepada pelajar saya sama ada mahu pulang ke Malaysia selepas tamat pengajian atau bekerja di Jepun dahulu.

Walaupun agak tinggi, tetapi kenaikan ini tidak selari dengan kenaikan kos sara hidup.

Di Jepun, kos makanan dari 2003 tidak banyak berubah tetapi harga nasi goreng di tempat saya belajar dahulu iaitu KYPM Bangi (Kini KPTM Bangi) di sebelah restoran sebelah masjid Teras Jernang, berharga RM2.00.

Ditambah dengan air sirap yang berharga RM0.50, jumlah makan tengahari hanyalah RM2.50. Paling mahal pun nasi goreng ketika itu adalah sekitar RM2.50 hingga RM3.00.

Kini pada tahun 2019, agak sukar untuk mendapatkan nasi goreng berharga RM5.00 (mengikut kawasan).

Di tempat tinggal saya iaitu Bangi Avenue, harga biasa bagi nasi goreng adalah RM6.00. Jadi kos makanan di Malaysia telah meningkat antara 2.5 hingga 3 kali ganda.

Sedangkan gaji hanya meningkat sebanyak 1.27 kali ganda sahaja (RM2800 / RM2200).

Ini lah yang dikatakan kos sara hidup yang perlu ditangani oleh kerajaan atau peniaga berkorban untuk tidak menaikkan harga barang.

Jika kita fikirkan nisbah tersebut, gaji permulaan jurutera di Malaysia sepatutnya kini sekurang-kurangnya berada di paras antara RM5,000 hingga RM6,000.

Faktor inilah yang menyebabkan ramai jurutera "lari" dari bidang kejuruteraan.

Saya sebagai pensyarah kejuruteraan mekanikal boleh mengajar mereka tentang kejuruteraan, tetapi saya tidak dapat menghalang mereka mencari pekerjaan yang bergaji lebih tinggi untuk keselesaan hidup.

Salah seorang daripada rakan saya yang kekal sebagai seorang jurutera kebanyakannya dalam bidang minyak dan galian dimana gaji mereka sememangnya tinggi, tetapi dalam bidang perkilangan gaji masih berada di takuk lama.

Ramai graduan kejuruteraan lari ke bidang yang lebih menjanjikan gaji lebih tinggi seperti bidang insurans yang gajinya boleh mencecah 5 angka dan mampu memakai kereta mewah atau berubah ke bidang perkhidmatan teknikal yang gajinya mencecah RM7,000.

(Nor Hairuddin, anak Malaysia yang merupakan ketua jurutera Honda di Jepun yang mencipta Sistem SH-AWD Honda. Kredit: Carlist)

Kerjaya jurutera adalah berbeza dengan bidang tersebut, di mana walau serajin mana seseorang jurutera itu, gaji mereka tidak bertambah dan hanya bayaran kerja lebih masa sahaja yang meningkatkan motivasi.

Jika dalam pekerjaan lain, semakin banyak jualan semakin banyak komisen dan sebagainya.

Bagi jurutera, semakin banyak masalah diselesaikan jurutera, makin kaya syarikat. Gaji mereka akan bertambah dengan bonus tersebut.

Di Jepun, wujudnya 組合(Kumiai : Work Union) seperti CUEPACS iaitu kesatuan pekerja dalam banyak.

Contohnya adalah seperti Denki Rengou (電機連合：Kesatuan Elektrik dan Mekanikal) yang setiap tahun akan berusaha supaya bonus pekerja dinaikkan.

Saya harap di Malaysia juga ada persatuan yang kuat seperti ini untuk menaikkan bonus agar menjadi sumber motivasi bekerja.

Jika peningkatan gaji menteri atau ahli parlimen boleh diusulkan di perlimen, apa salahnya peningkatan gaji jurutera juga diusulkan di parlimen.

Kenaikan gaji atau penurunan harga barang sebagai contoh, harga makan tengah hari berkurang separuh dari sekarang juga diusahakan oleh para peniaga.

Jurutera juga akan berkorban masa dan tenaga mereka untuk meningkatkan daya saing negara, insya Allah.

Kepada pelajar-pelajar saya, saya berharap mereka semua terus bekerja dalam bidang kejuruteraan atau berkaitan kejuruteraan selaras dengan matlamat kerajaan untuk menjadi negara industri 4.0.

Tetapi jika rezeki mereka di tempat lain, saya tidak akan menghalang kerana itulah yang terbaik untuk mereka.

Sebelum ini ada yang berkata kepada saya ramai site supervisor diambil dari lepasan SPM kerana pengalaman.

Bagi saya jika kerja tersebut atau kerja dari bawah diberikan kepada graduan lepasan kejuruteraan, hasil akan jadi lebih baik kerana biasanya disiplin dalam mempelajari kejuruteraan ini tinggi.

Mungkin gaji dibayar kepada lepasan SPM boleh direndahkan, tetapi adalah lebih baik mengutamakan graduan yang belajar bidang tersebut.

Mungkin masa diperlukan untuk mempelajari sesuatu kemahiran tapi saya berpendapat ia akan lebih cepat dari lepasan SPM jika diberi peluang, insya Allah.

Semoga bidang kejuruteraan akan menjadi pilihan graduan selepas ini seperti zaman dahulu dan kenaikan gaji adalah setara dengan kenaikan kos hidup.

Ketika ini, Encik Muhammad Zulfahmi menjalankan perniagaan mengajar kemahiran AutoCAD dan jika sesiapa berminat, boleh hubungi beliau di laman Facebook Autocad Mirai Techno.


Adakah Nabi Adam Manusia Pertama? : Fahami Asal-Usul Manusia

Tamadun manusia bermula daripada turunnya Nabi Adam as. dan pasangannya ke bumi ini. Walaupun kisah manusia pertama dan bapa kita semua itu jelas diceritakan dalam pelbagai kepercayaan agama-agama besar manusia, masih banyak tanda tanya tentang susur galur manusia sejak dulu hingga sekarang.

Bermula daripada 2 orang, manusia beranak pinak sebelum tiba zaman Nabi Nuh as. di mana seluruh bumi ditenggelami banjir besar dan keturunan manusia sekali lagi melalui fasa permulaan baru. Apa yang diketahui, jarak Adam as. dengan zaman Nuh as. dianggarkan sekitar 1,000 tahun lamanya dan dalam tempoh tersebut, manusia sudah beranak pinak serta telah melalui beberapa generasi hasil kelahiran zuriat yang meneruskan kesinambungan hidup.

Mengkaji salasilah manusia sudah pastilah akan membangkitkan perdebatan di antara teori serta penemuan sains, dengan apa yang diceritakan daripada segi agama. Untuk menolak terus salah satu, pada penulis merupakan satu tindakan yang tidak cermat jadi apa kata kita belajar secara ringkas bagaimana keturunan manusia berkembang - daripada perspektif sains dan agama.

Kajian berkenaan salasilah manusia selama ini menunjukkan beberapa perbezaan ketara di antara pendapat penyelidik dengan apa yang diceritakan dalam kitab-kitab agama. Untuk itu, dalam tulisan kali ini kami minta pembaca supaya menerima informasi yang akan dikongsikan secara terbuka, kerana kami perlu mengambil maklumat-maklumat daripada sarjana sains barat, kepercayaan masyarakat Kristian dan Yahudi serta ajaran agama Islam.

Harus ditekankan, perbincangan ini akan meloncat-loncat di antara penyelidikan sarjana barat serta pandangan dan ilmu agama yang ada, jadi pastilah akan wujud percanggahan dalam penilaian fakta dan bukti. Di sini kami sekali lagi memohon agar anda membaca dengan minda terbuka.

Seperti yang kita semua tahu, kajian sains banyak bergantung dengan teori evolusi yang membawa banyak percanggahan dengan kepercayaan agama-agama besar dunia. Kajian yang dijalankan menyebut manusia moden atau apa yang digelarkan sebagai 'homo sapiens' dipercayai bermula sekitar 200,000 atau 300,000 tahun dahulu, mempunyai akal pemikiran yang bijak serta mampu berfikir.

Kajian yang dijalankan juga telah menemui kategori-kategori manusia lebih awal yang dikelaskan dalam kategori kumpulan 'homo genus' iaitu homo rudolfensis, homo habilis, homo erectus, homo heidelbergensis, homo floresiensis dan homo neandethalensis (mengikut turutan kemunculan), sebelum tibanya kelompok manusia yang dipercayai sama seperti kita - iaitu homo sapiens atau manusia moden.

Baik, buka minda kita sikit sekarang ya! Dalam kajian melibatkan keturunan dan genetik manusia, wujud dua kajian paling penting yang dijalankan pada tahun 1987 dan 2013. Kajian berdasarkan kepada susur galur perubahan DNA manusia mendapati satu ketika dulu sekitar 200,000 ke 300,000 tahun lampau, ada kemungkinan seorang lelaki dan seorang perempuan tinggal bersama di kawasan sekitar Afrika sekarang yang menjadi permulaan kepada ciri-ciri serta sifat DNA yang kita ada sekarang.

Dua kajian ini seiring dengan garis masa kemunculan manusia kategori homo sapiens, namun harus diingatkan tidak ada bukti yang berjaya menunjukkan kedua-duanya adalah Nabi Adam as. serta pasangannya, kerana semuanya masih lagi satu andaian. Penyelidikan itu juga tidak menemui bukti jelas bagaimana manusia kategori 'homo neanderthal'; dipercayai kategori manusia/makhluk sebelum kita, digantikan dengan kita sekarang.

Dalam membincangkan asal-usul manusia moden, ada dua pendapat yang akan kerap kali dibangkitkan iaitu teori model 'pelbagai benua' (multiregional) yang menyebutkan bahawa semua manusia yang ada sekarang ini, telah pun melalui evolusi selama lebih 700,000 tahun di semua benua bumi ini sehingga menjadi apa yang kita boleh nampak sekarang.

Pendapat ini menyebut keturunan manusia tidak pernah terputus malahan bersambung melalui peranakan di antara kumpulan homo erectus sehinggalah tiba zaman homo sapiens, iaitu manusia moden. Wujud banyak bukti penemuan fosil manusia homo erectus seperti Sangiran 17 yang ditemui di Jawa, Indonesia dan Olduvai Hominid 9, kedua-duanya dipercayai berusia lebih 1 juta tahun lamanya menyokong teori ini.

Bagi mereka yang berpegang kepada teori ini, mereka berpendapat keturunan manusia beranak-pinak tanpa pernah mengalami penggantian serta sentiasa mengalami perubahan akibat penyesuaian diri dengan alam sekitar, membolehkan kerangka manusia mengalami perubahan setiap generasi ke generasi seterusnya.

Teori yang kedua pula lebih dekat dengan apa yang disebutkan dalam kitab-kitab agama besar dunia, termasuklah agama Islam sendiri. Teori yang dinamakan sebagai 'teori penggantian manusia' ini menyebut bahawa manusia yang ada sekarang ini sebenarnya datang daripada satu tempat sahaja, diramalkan sebagai Afrika sebelum beranak pinak dan berkembang ke seluruh pelusuk bumi.

Model ini membincangkan bahawa kumpulan manusia homo erectus adalah nenek moyang manusia yang ada ketika ini, sebelum 'berevolusi' menjadi kumpulan homo sapiens dalam proses yang mengambil masa di antara 100,000 ke 150,000 tahun lamanya.

Teori ini berpendapat bahawa manusia moden (homo sapiens) mula melakukan proses migrasi keluar daripada Afrika sekitar 40,000 ke 60,000 tahun dahulu, berkembang ke seluruh dunia menggantikan kelompok manusia neanderthal yang wujud ketika itu - sehinggakan semua keturunan manusia primitif yang berasal daripada homo erectus pupus.

Kenapa kami katakan pendapat ini selari dengan apa yang diceritakan di dalam al-Quran? Ini kerana umat Islam mempercayai bahawa keturunan manusia ketika ini dimulakan kembali oleh anak-anak Nabi Nuh as. yang terselamat, selepas keseluruhan bumi ditimpa banjir besar mengorbankan semua penduduk bumi ketika itu.

Terlalu banyak persoalan sebenarnya yang sangat sukar dijawab, apabila kita berbicara tentang teori-teori keturunan genetik manusia. Apa yang kita tahu, penemuan fosil-fosil manusia yang berbeza bentuknya dengan kita menunjukkan satu masa dulu manusia mempunyai tubuh yang lebih primitif, berbanding kita.

Satu persoalan yang belum dijawab oleh kajian sains dan sangat berkait dengan agama-agama dunia, adalah dikategori mana Adam as. muncul? Adakah dia homo sapiens pertama, orang pertama di bumi yang layak dikatakan manusia moden mempunyai kecerdasan fikiran yang mampan? Ataupun Adam as. adalah manusia yang pertama di antara semua jenis manusia primitif?

Apa yang kita tahu menurut ajaran Islam, Nabi Adam as. dibekalkan pengetahuan tentang nama semua benda dan unsur yang wujud di muka bumi ini, serta diletakkan ke bumi sebagai Khalifah. Jadi sangat mustahil untuk dia hidup dalam keadaan primitif seperti manusia zaman batu yang mempunyai saiz otak yang jauh lebih kecil, menandakan tahap kecerdasan mereka yang terbatas.

Adakah istilah 'manusia' yang kita guna bagi menggelarkan kategori-kategori makhluk terawal sebelum tibanya kumpulan homo sapiens tepat? Adakah mereka manusia atau sebenarnya makhluk lain yang tidak sama seperti manusia? Inilah persoalan yang sehingga ke hari ini tidak diketahui jawapannya.

Pandangan agama Islam sendiri menyebut bahawa Nabi Adam as. adalah ciptaan Allah swt. yang sempurna serta tidak ada cacat celanya. Nabi Adam as. juga dibekalkan dengan kemampuan fizikal serta mental yang cukup untuk dia melaksanakan tanggungjawabnya di muka bumi.

Ini sedikit sebanyak menjelaskan bahawa makhluk-makhluk primitif yang didapati telah wujud lebih awal, besar kemungkinan tidak menepati konsep manusia yang sangat berpandukan kepada apa yang difahami umat Islam berkenaan Nabi Adam as.

Penulis tidak menolak sepenuhnya teori evolusi kerana kajian itu mempunyai banyak perkongsian maklumat yang sedikit sebanyak membantu kita memahami dengan lebih jelas salasilah keturunan manusia. Untuk menolaknya secara membabi buta, merupakan satu perbuatan yang sangat dangkal, apatah lagi jika kita menolaknya hanya kerana alasan agama tanpa cuba memahami hubungkait kedua-duanya.

Perbincangan berkenaan hidupan sebelum Adam as. sebenarnya sudah banyak dilakukan oleh ulama-ulama terdahulu. Apa yang sahih dan pasti menurut al-Quran adalah kewujudan makhluk Jin yang mendiami bumi sebelum manusia. Selain itu, sains memberikan kita bukti-bukti penemuan fosil-fosil makhluk mirip manusia serta dinosaur bersaiz gergeasi yang pernah mendiami bumi satu masa dulu.

Sekiranya diteliti daripada perspektif agama Islam, ada banyak pendapat tidak sahih yang dilihat agak selari dengan penemuan-penemuan fosil manusia primitif dan makhluk-makhluk lain di muka bumi ini. Ada pendapat yang menyebut sebelum kaum Jin tinggal di bumi, sudah wujud makhluk lain menyerupai manusia serta hidupan lain sebanyak 28 jenis kesemuanya, yang berkembang selama 120 generasi.

Di dalam al-Quran sendiri ada mengatakan sebelum turunnya Nabi Adam as., wujud kelompok makhluk yang melakukan kerosakan dan kemusnahan di muka bumi - jadi sudah pastilah ada makhluk lain sebelum Adam. Beberapa orang ulama' terdahulu percaya penghuni awal bumi datang daripada tiga jenis kelompok, dua daripadanya datang daripada kaum jin. Satu lagi berbeza sifatnya; mempunyai darah dan daging serta menghuni bumi sambil hidup penuh angkara melakukan kerosakan dan kemusnahan.

Walau apa pun pandangan anda, janganlah kita takut untuk bertanya serta banyak membaca kerana hanya dengan bertanya serta belajar, barulah minda kita mendapat lebih banyak pencerahan tentang proses keturunan manusia daripada segi sains dan juga agama. Besar kemungkinan kita tidak akan tahu kebenarannya; tetapi belajar tentang keturunan serta salasilah manusia ini sebenarnya sesuatu yang sangat mendekatkan kita dengan Pencipta kita.

Kami tinggalkan anda dengan satu soalan; bukti-bukti arkeologi telah menunjukkan wujud kumpulan manusia primitif atau purba yang mencapai usia jutaan tahun lamanya.

Jika mereka nenek moyang kita, mengapakah mereka sangat jauh berbeza? Sekiranya mereka bukan, adakah mereka juga dianggap manusia?


Apa Akan Berlaku Jika Jumlah Oksigen Bumi Menjadi 2 Kali Ganda

Selain daripada membolehkan manusia bernafas, oksigen juga digunakan untuk proses pernafasan bagi haiwan untuk menghasilkan tenaga, untuk bahan api yang terbakar untuk menghasilkan haba dan cahaya, sebagai penyejuk dalam komputer pemprosesan tinggi dan dalam menyediakan persekitaran yang selamat untuk bayi baru lahir dalam inkubator kanak-kanak.

Walaupun hanya terdiri daripada 21% udara di atmosfera kita, oksigen adalah gas yang paling penting bagi kewujudan hidupan di muka Bumi. Dengan ini, jelas sekali bahawa oksigen merupakan komoditi yang sangat diperlukan di dunia.

Walaupun oksigen bukan gas rumah kaca yang menyerap haba, tetapi kepekatannya dalam atmosfera kita mempengaruhi jumlah cahaya matahari sampai ke Bumi, sekaligus mengubah dan mengawal iklim planet kita.

Sekiranya oksigen di Bumi lenyap, semua hidupan akan terbakar akibat sinaran UV dari Matahari tidak disekat.

Bahagian dalaman telinga kita akan meletup kerana perubahan tekanan atmosfera, semua logam akan terkimpal bersama kerana ketiadaan lapisan oksida dan semua struktur konkrit akan hilang ketegarannya serta runtuh kerana kekurangan molekul oksigen dalam CO2.

Semua yang mengandungi air akan meruap sebagai hidrogen ke angkasa, sementara segala-galanya di atas kerak Bumi akan jatuh ke secara bebas ke arah teras bumi, kerana 45% daripada teras Bumi adalah oksigen.

Jika semua ini berlaku akibat ketiadaan oksigen, pernah tak anda terfikir apa yang akan berlaku jika tahap oksigen meningkat dua kali ganda di Bumi?

Pertama sekali, anda akan menyedari bahawa saiz labah-labah, lipas dan serangga lain yang menyeramkan manusia akan berubah menjadi lebih besar daripada sekarang, dengan erti kata lain "serangga gergasi".

Makhluk-makhluk kecil ini bernafas melalui tiub kecil yang dipanggil trakea, jadi dengan lebih banyak oksigen memasuki tiub-tiub ini, badan akan berkembang dan saiznya menjadi berganda-ganda.

Saiz pepatung akan berkembang kepada saiz burung helang manakala labah-labah pula mempunyai nafsu makan yang cukup untuk menelan seekor burung merpati.

Walaubagaimanapun, anda tak perlu bimbang tentang raksasa-raksasa ini kerana anda akan menjadi lebih hebat dari segi kelajuan.

Disebabkan terdapat lebihan oksigen dalam paru-paru, setiap nafas anda akan membuatkan stamina anda bertambah dengan begitu dahsyat.

Darah kaya oksigen akan mengepam melalui urat anda, memacu otot anda dengan tenaga manakala peredaran darah yang lebih baik akan memberi anda ketangkasan dan tumpuan yang lebih tinggi.

Jadi, jika oksigen berganda, Usain Bolt mungkin mampu memecahkan rekod dunia yang dipegangnya ketika ini.

Neutrophils adalah sejenis sel darah putih yang membentuk bahagian kritikal sistem imun kita dengan menggunakan oksigen untuk melawan penyakit.

Sel-sel ini akan mempunyai kapasiti yang lebih tinggi untuk menangkis virus dan bakteria yang berbahaya, disebabkan oleh ketersediaan oksigen yang lebih tinggi sekaligus mengurangkan jangkitan bakteria dan penyakit.

Namun, oksigen berlebihan juga boleh memberikan keburukan kepada badan. Kerahan tenaga yang teruk terhadap organ-organ anda akan menyebabkan keletihan atau lebih teruk, maut.

Kematian dari keletihan akan menjadi sesuatu yang lebih biasa berbanding dari penyakit.

Perubahan yang paling ketara disebabkan penggandaan jumlah oksigen adalah ia akan mempercepatkan proses seperti pernafasan dan pembakaran.

Dengan kehadiran lebih banyak bahan bakar, iaitu oksigen, kebakaran hutan akan menjadi lebih besar dan dahsyat, membuatkan segala-galanya termasuk tumbuhan basah terbakar dengan mudah.

Pada masa yang sama, proses seperti fotosintesis akan menjadi perlahan disebabkan oleh kepekatan karbon dioksida yang lebih rendah di atmosfera.

Tumbuhan hijau akan mati dan menghasilkan landskap seperti zaman prasejarah satu ketika dahulu, dengan bertambahnya jumlah cendawan.

Bagi mereka yang suka mengembara dan mendaki gunung, masalah paling utama ketika berada di altitud tinggi tidak lagi perlu dibimbangkan.

Ini adalah kerana jumlah oksigen yang berganda membuatkan anda tidak lagi berhadapan dengan masalah pernafasan.

Malah, anda boleh terus tinggal di kawasan beraltitud tinggi. Ini sekaligus akan membuatkan kawasan bukit dan gunung menjadi zon yang boleh dihuni, menjadikan kualiti dan pembentukan tanah semula jadi merosot.

Dengan bergandanya tahap oksigen, kepadatan udara di atmosfera juga akan bertambah.

Hal ini akan membolehkan pesawat, peluncur angin, payung terjun dan burung untuk terbang lebih tinggi serta terbang untuk tempoh yang lebih lama.

Kepekatan oksigen yang tinggi akan membawa kepada atmosfera yang lebih tebal sekaligus akan membiaskan lebih banyak cahaya matahari dan menjadikan langit kelihatan lebih biru dan suhu udara akan menurun.

Oksigen dalam bahan api meningkatkan prestasi enjin dengan mengurangkan jumlah nitrogen memasuki enjin, yang membuatkan enjin menjadi panas.

Kurang haba bermakna peningkatan prestasi enjin, serta tahap penggunaan bahan api yang lebih rendah. Ini akan menjadikan industri dan kereta yang lebih cekap dan lebih baik di dunia.

Walau bagaimanapun, pembakaran bahan api yang lebih besar akan melepaskan lebih banyak gas ekzos yang akhirnya akan memusnahkan atmosfera.

Sudah tentu, hasil yang teruk biasanya diikuti dengan situasi yang baik.

Manfaat yang dibawa oleh penggandaan jumlah oksigen di Bumi sangat menarik, namun ia juga akan membuatkan jangka hayat kita menjadi lebih pendek dan planet yang tidak dapat diramal.

Kita sangat bernasib baik kerana planet kita adalah hasil daripada campuran semua bahan yang sempurna.

Jumlah oksigen 21% mungkin kelihatan tidak cukup bagi 7 bilion manusia, namun jika jumlah ini menjadi kurang atau bertambah, Bumi akan menjadi kacau-bilau.